2 Siangpahrang 1 (2 Kings 1)\nFalamHawlawCa BuBung 1Caang\nSaam Hla bu\nSiangpahrang cabu pahnihnak hin Israel siangpahrang uknak thu 1 Siangpahrang cabu netnak ihsin a pehzom. Hi cabu hi ṭhen hnih ih ṭhen a theih.\n(1) Siangpahrang uknak ram hnih thuanthu, 850 BC ihsin Samaria siatnak le saklam ram a cemnak, 721 BC tiang.\n(2) Israel siangpahrang uknak a siat ihsin, kum 586 BC Babilon siangpahrang Nebuchadnezzar kutih Jerusalem a siat tiang Judah siangpahrang uknak thuanthu. Siangpahrang pahnihnak hi Babilon in Gedaliah kha Judah ram Mangki ah a ret ih Judah siangpahrang Jehoiakhin kha Babilon ram sungih an thawngthlaknak ihsin an thlah thu tiangin a huap.\nHi bangtuk in an miphun parah siatralnak a thlen hi Israel mi le Judah mi pawl le an siangpahrang pawl Pathian hnenah rinsan tlak lo an si ruangah a si. Jerusalem khawpi a siatnak le sal an taannak thu hi Israel miphun thuanthu ah thupi ngaingai mi an si.\nSiangpahrang pahnihnak cabu sungah hminthang profet cu Elijah sawngtu Elisha a si.\nA ṭhen-awmi siangpahrang uknak ram (1:1-17:41)\n(a) Profet Elisha (1:1-8:15)\n(b) Judah le Israel siangpahrang pawl (8:16-17:4)\n(c) Samaria ram siatnak (17:5-41)\nJudah siangpahrang uknak ram (18:1-25:30)\n(a) Hezekiah ihsin Josiah tiang (18:1-21:26)\n(b) Josiah ih uknak (22:1-23:30)\n(c) Judah siangpahrang netabik pawl (23:31-24:20)\nJerusalem siatnak (25:1-30)\n2 Siangpahrang 1\nElijah Le Siangpahrang Ahaziah\n1Israel siangpahrang Ahab a thih hnuah Israel do dingin Moab mi pawl ral an tho.\n2Israel siangpahrang Ahaziah cu Samaria ih a siangpahrang inn diphun par zaute ihsin a tla ih besezet in a tuahmawh aw. Curuangah a nun ding le nun lo ding theih duh ah, Ekron khuaih an khawzing Baalzebub thuron dingah Filistin ram Ekron khua ahcun mi a thlah. 3Asinain Bawipa ih vancungmi pakhat in Tishbe khuaih profet Elijah cu siangpahrang Ahaziah ih mi thlahmi pawl tong dingah a fial ih an hnenah, “Ziangah so Ekron khuaih Baalzebub khawzing tong dingah nan feh? Israel ramah Pathian a um lo maw si? 4Nan siangpahrang hnenah, Bawipa in ‘Na nung lo ding. Na tuahmawh awknak in na thi ding,’ a lo ti, tiah va sim uh,” tiih sim dingah a fial.\nBawipa ih thupekmi vekin Elijah in a tuah ih, 5curuangah siangpahrang ih mi thlahmi pawl cu an kir. Siangpahrang in, “Ziangah nan kir?” tiah a rak sut.\n6Annih in, “Mi pakhat kan tong ih a lo thlahtu siangpahrang hnenah va kir uhla a hnenah Bawipa in, ‘Zianghrangah Ekron ih Baalzebub khawzing tong dingin mi na thlah? Israel ramah Pathian a um lo maw si? Na nung lo ding na tuahmawh awknak in na thi ding,’ tiah va sim uh, in ti ruangah kan kir a si,” tiah an ti.\n7Cutikah siangpahrang in, “Nan tonmi pa cu ziangvek milai so a si?” tiah a sut.\n8Annih in, “Savun ih tuahmi korfualpi a hruk ih savun taaikhap a khap a si,” an ti.\nCutikah siangpahrang in, ‘Elijah a si cu!” tiah a hun ti.\n9Cule siangpahrang in Elijah hruai dingah ralbawi pakhat le ralkap sawmnga a thlah. Elijah cu tlang parih a to laiah ralbawipa in a va hmu ih a hnenah, “Pathian ih milaipa, siangpahrang in rung seh a lo ti,” tiah a ti.\n10Cutikah Elijah in, “Pathian ih milai ka si ahcun van ihsin meisa rung tla sehla nangmah le na milai pawl lo kang thluhseh!” tiah a ti. A ti vete in van ihsin meisa a rung tla ih ralbawipa le a ralkap pawl cu an kangthat thluh.\n11Siangpahrang in a dang ralbawi pakhat le ralkap sawmnga a thlah sal ih Elijah hnenah an va feh. Ralbawipa in, “Pathian ih milaipa, siangpahrang in zamrangte in rungseh a lo ti,” a ti.\n12Cutikah Elijah in, “Pathian ih milai ka si ahcun van ihsin meisa rung tla sehla nangmah le na ralkap pawl lo kang thluhseh!” a ti. A ti vete in van ihsin Pathian ih meisa a rung tla ih ralbawipa le a ralkap pawl cu an kangthat thluh.\n13Siangpahrang in a dang ralbawi pakhat le ralkap sawmnga a thlah lala. Ralbawipa cu Elijah hnenah a hung feh ih Elijah hmaiah a khuk a bil ih, “Maw Pathian ih milaipa, keimah le ka milai pawl parah hin zaangfahnak nei hram awla kan nunnak cu in zuah hram aw. 14Ka hlanih ralbawi pahnih le an ralkap pawl cu vanih meisa in a kangthat thluh. Asinain kei cu i zaangfah hram aw,” tiah a dil.\n15Cutikah Bawipa ih vancungmi in Elijah hnenah, “Amah thawn vung feh aw. Zianghman ṭih duh hlah,” tiah a ti. Curuangah Elijah cu ralbawipa thawn siangpahrang hnenah an feh ih, 16a hnenah, “Bawipa in ‘Israel ramih Pathian um lo bangin Ekron khua Baalzebub khawzing hnenih mi na thlah ruangah tuih na ihnak ihkhun khan na tho nawn lo ding. Na thi ding a si,’ a ti,” tiah a sim.\n17Elijah hnen ih Bawipa ih ṭongkam vekin Ahaziah cu a thi. Ahaziah cu fapa a neih lo ruangah a unau Joram in, Judah siangpahrang Jehoshafat ih fapa Jehoram ih siangpahrang a ṭuan kum hnihnak ah, Israel siangpahrang a ṭuan.\n18Siangpahrang Ahaziah ih hnaṭuanmi hmuahhmuah cu Israel Siangpahrang Pawlih Thuanthu Cabu sungah ngan ṭheh a si.\nCopyright © Myanmar Bible Society 2006.


Kalay Myo : March 28 ah Chinmi 3 tel in Mi 5 nunnak Liam + Video um sun 3 - Falam Online Media\nMarch 27 in boruak sosang thok nak Kalay Myo cu March 28 ah ralram vekah a cang.\nMizaan lam ihsin umhmun khuar in timlamnak rak nei ciatu Kalay Myo mino pawl cun an neihsun hriamhrei hmuahhmuah suah in Kawl ralkap le palik pawl cu ralṭha zetin an do thok.\nMarch 28 Zaanlamri in an kapaw thok ih Kawl ralkap le palik pawl cun zangfah lainatnak lungthin nei loin ralpicang doaw tikih hman a si ṭheumi hriamhrei meithal rocket pawl thawn mipi an kap ciamco.\nKalay Myo ih um mipakhat cun “ralram ah ka thleng dah lo nan tui`sun ih kan hmuh ton mi pawl cu ralram ih a cang suak mi vek siding ka zum.”\n“Meithal puak le bomb awn pawl cu a ring tukih ka fa le pawl ngaih tuah ah ka mitthli tlak lo dingin ka ṭang ṭenṭo thei fangfang. Asinan, kan Chinmi sungkhat unau an kap that ti kan theih cun ka supaw thei lo. Kan sungkurun in kan ṭap” a ti.\nMeithal an hmet puak hnu reituklo ah kawl ralkap pawl ih kah ngah mi Mai Dawt Hnem Sung (AaKhu) in in cem ral san. Cuhnu ah Salai Sangte, Maung Thar Chit, U Thang Hawm Lian le U Ko Min Nyeu te pawl in ralkap meithal kahnak hliamhma tuar in in liam san.\nTahan ih um mipakhat cun “kan hriamhrei nei mi a thlauaw tuk ruangah duh vekin kan cangvai thei lo. An nih ralkap lam cun santhar meithal ṭha phunphun an hmang. Anmah ralkap/palik lam khal ah hliamhma tuar le mithi an um” a ti.\nMarch 28, Kalay Myo ih kahawknak ah Chinmi 3 telin mipi lam mi 5 an thi ih hliamhma tuar 30 hnak ih mallo an um tiah theih a si.\nKalay Myo : March 28 ah Chinmi 3 tel in Mi 5 nunnak Liam +Video um sun →\nTedim ih Lingmaw cingtu pawl in harsatnak tong\nHriamtuar CNDF ralkap an Hnem aw lai Zuknungtawi cun Chin mipi Lunghnoter\nMarch 11, 2022 March 12, 2022 admin 0


PUMPEKAWKNAK Vs HMANAWKNAK - Chinland Today Media\nPUMPEKAWKNAK Vs HMANAWKNAK\nMarch 20, 2010 8:09 am·2 comments\nPumpekawknak & Hmanawknak\nA parih ka tar mi ah, a cafang a bangawklo bangin a sullam khal a dang zet ding. Himi thu ka ngannak san khal, kan hnatuan: ram hrang, kohhran hrang le pawlkawm hrangih kan tuah tuannak ahhin, kan hmangaw maw a siih, pumpeknak thawn kan tuan timi hi fiang thei cio sehla ti duhsannak ruangah ka run ngan a si.\nMi pakhat in pawl hrang simaw, ram hrang si maw, lole kohhran hrangih a tuannak ahhin, amah chu a hmangaw zet theiih, mi khal in, ‘Mi hmangaw zet a si’ tiih an sim mi khal a va si thei, hmansehla cui a hnatuannak in a hmanawknak chu, pumpeaw cingin maw, hmangaw menmen a si ti kan fiang a tha.\nPumpekawknak cun zuamnak a neiih, hmanawknak cu ‘a hmin men’ a si duh zet. Kan hmanawknak ahhin pumpeknak a tel lo ahcun, rah tha le, hminthatnak tlamtling a suah pi theu a si. Mi hmangaw zet pakhat cun, “Khami cu, cumi khami pawlih tuah ding a si, kan ni ti ding a si lo” ti tongkam hi a suah duh zet. Ziangah tile, pumpekawknak tello ih a tuan ruangah a si thei. A hminthat theinak tiang cu a hmangaw thei zet ding nan, midang hrangih tuah tuan asinak sawn cu a thei ban dah lo ding. Cui pekawknak tello hmanawknak cun, a kiang le kap le a hmanawknak hmun hrang khal, rah duhnungza a suahpi mal zet ding.\nVeikhat cu tlanghna tuannak kan neiih, ka nauhak deuh lai ihsin a hmin ka theih mi, mi hmangaw zet tiih mi khalih an theih cun, tlang hnatuannak ah, tuah ding le ti ding cin a neih thu a sim ih, ka thinlung cun, mi hmangaw a si ahcun, cuvek tongkam a hman ka zum ban lo. Hmansehla, ka theihsuahmi sawn cu amah ahkhan, “Pumpekawknak” a nei lo a rak si. Pumpekawknak cun ramri a nei lo ih, amah sawn a cem ral cu a siangaw theu. Cumi ih ram cu, zokhalin cui rah cu an hmuh tikah, theihsual palhsual ti rel ding an thei lo ih, cui pumpeaw ih hnatuantu cun, an thinlungah zahnak a neih ter theu.\nHruaitu ram zet kan nei ih, cui kan hruaitu, rinsantlak pawl in pumpeaw ih hna an tuan ah cun, kan ram a dam teng teng ding. Hmanawknak lawng cun ziang rahtha khal suahpi tak tak thei lo. Nitin hnatuannak khalah, pumpeaw ih tuantu cu, rah tha hmu tlak a si ih, a tuahtuannak khal ah thlawsuah a co theu. Cotlak ih a pumpekawknak ruangah a si. Cutivek thotho in, rampi pakhat, pawlkawm pakhat, kohhran le khawtlang khal siseh, pumpeaw ih hmangaw pakhat a um cun, thansoh rero cu an lamzin a si theu.\nKhuahlan thuanthu pawl kan siar tik khalah, pumpeaw pakhat ruangih an ram, an kohhran, an pawl le khawtlang nun a thansoh thei zia kan hmu thei ding. Rampi pakhat tuahthatnak khalah hruaitu pumpeaw ngam an um cun, ram in rahtha a suah theu. Cui pumpekawknak cun, lungrualnak lam zin khalah mi a hruai thei a si.\nKan Laimi in hruaitu lak khal ahhin, pumpeaw ngam, mai hrangih cemralnak a va si khalih, dung sup lo ih tuan ngamtu kan neih ahcun, tui lungruallo ih kan theihawknak, lungrual thei nawn lo ding tiangih mmi hrekkhatin an zummi khal cu, kan pah bal thei ding a si. Mai han kaih mi cio ah, pumpeaw in, hmangaw lawng silo ih kan um ngam ahcun, lungrualnak, unauawknak pawl khal cu kan niih hawl tullo le buaipi tullo in kan hnen lam an tang sawn ding.\nMah hotu si theilo ih pawl thar din tum ring ring hotu kan neih sungah cun, pumpekawknak nei lo a si ti fiangin, kan mipi khal in ralrinnak cang thiam an dung thlun simaw hi phang ngam sehla, sungkhat unau an sinak men ruangih duhsakawk vivo khal rim ngamtu si kan tum cio a tha. Hotu silo khal, a mi zaran lakih pumpeaw ngamtu an um ahcun, an pawlkawm a hngetkhoh lo thei lo!!! Hruaitu an thupit rualrualin, a mipi lak khalah pumpekawk ngamnak kan neih a tha zet.\nPumpekawknak kan neih lo ahcun maw, kan Khristian nun khal hi a thangso thei lo. Kohhran khal a nung lo bangin, pumpekawknak tello cun Vanram khalah nuamin kan um thei ka zum lo. Curuangah, kan thinlung sungih cinken hrangih ka duh zet mi cu, “Ka hmangaw ngam a si ahcun, Pum ka pe aw ngam ding a si” timi hi kan thinlungah umsehla ka duh. Hmangaw laklawh si, pumpekawk ngam ngaingai lo cu, siatralnak lamzin hram thok si in ka thei. Hmangaw ngamtu kan Laimi hruaitu lak ihsin, pumpeaw ngamtu kan um ahcun, kan Laimi cun kan Pialral lamzin kan zawhthawk thlang a si hi, tiin zabeng kan cui hruaitu thlazap hnuai ah kan kun ngam ding a si.\nRaltlan Sinak, Covo Le Tuanvo Thutawi\nPi Suh Ci Hi Kan HrangAh Hero A Si Lo\non March 20, 2010 at 11:52 am\nA dik nasa. Pumpekawknak le hmanawknak timi hi a rak dang aw nasa sisi. Ka siar ih thazang ka ngah zet.\non March 21, 2010 at 11:47 am\nHniangsinpa- na titha theituk aw…\nRawn ngan bet vivo aw…


Rock Music | VCTH\nHome » Awnmawi » Rock Music\nBy vcth on September 10, 2013.\nCaan tawkfang lai cu a kio le raak, Metal ah kan titi khawm cu si.Cunah mallai cu cawl-hah-dam ter duak seh-la, tu cu Metal ih a pu(dawhhna) si mi khuang le au lam pang, Rock Music ah kan titi lala ta ding. Cutin hmailam ah kan dam vivo si le cu an phorhsuak rero mi( lai ding tla um lai ding)pawl ih an dawhhna tete ciar cu theihter awk kan tum vivo ve lo kem!\nRock music cu a larzet mi music phunkhat asi ih 1950 hrawng ah rak dinghnget mi asi. 1940 hrawng le 1950 kiangkap hrawng ih rock and roll, rhythm and blues, country music pawl ah hin hram rak bun mi asi hlei ah folk music, jazz le classical music pawl ihsin rak suak mi asi.\nRock ih ankaa ah cun guitar back beat thawn a thuam aw mi asi ih Rhythm section asi mi electric bass guitar, drums, le keyboard hmanrua pawl ah organ, piano, lole, 1970 hrawng in synthesizers(electric lam hmanrua) hman a rak si vivo. Kop-awk cih in guitar lole keyboard, saxophone le blues-style harmonica pawl cu khat –tawk- khat- tawk( a cang-cang te ah tinak) ah solo hrang ah tla hman a rak si cih ve. A nih hin “purest form’ ti mi a nei ih “ chord pa thum a nei, a cak mi, rouhzet mi back beat, le catchy melody pawl asi.\n1960 tlailam le 1970 thok vuakvel hrawng ah Rock music cu hnge danglam in a ṭhangdarh vivo cu si. Flock music thawn a cokrawi tik ah Flock rock ah a rak cang mai, cuvek in blues thawn a cokpolh tik ah blues-rock le jazz tla cu thotho, a vun cokpolh lala ih jazz-rock fusion asi ta mai. 1970 hrawng ah, rock cu soul, funk, le Latin music ih rak zel ngahmi le semter tlang khawm vivo mi asi. Cuhlei ah, 1970 hrawng ah, rock cu hnge tete a hun suah pi vivo, cu pawl cu Soft rock, Glam rock, Heavy metal, Hard rock, Progressive rock, le Punk rock tla an si. Rock hnge pawl cu 1980 hrawnghrang ah a hnge pawl a ra suak ih New wave, Hardcore punk le Alternative rock pawl hi a hrualkhawm mi asi bet. 1990 vuakvel ah, Grunge, Britpop, Indie rock, le Nu metal pawl hi a hnge lak ah tel khawm mi pawl an si fawn.\nRock music ah thiam hlei-ce pawl um khawmmi pawl kha rock band lole rock group tin kawh asi. An pawlkom Rock sung ih tel khawmmi ah electric guitarist, lead singer, bass guitarist, le drummer, pali kop khawm mi hi a si. Ahrek khat pawl in le lead tum phah in hla sak cih asi, pakhat in hnaṭuan hnih a ceem kan ti pei cu, cu pawl cu Trio lole duo(duet) tin kawk si ih, cuhlei ah cemter cih siloin an bet sawn leh lam lala ih Rhythm tumtu ah pahnih lole keyboard tumtu sawn ah. Cuih group pawl cun stringed instrument pawl si mi violin pawl lole cello pawl kha an hmanglem lo ih, woodwind instrument si mi saxophone, le brass instrument pawl ah trumpet lole trombones pawl cu hmang mi an rak si lem lo.\nCaan tawkfang reilo te ah rock cu kawhnak an rak neiter ih blanket term( ziangkim thawn pehtlaihnak nei mi) ti si ih pop music, soul music, le voikhat hnih ah cu hip hop tiang tla, a santhuanthu(history) thuhla ah khaikhawm ṭheu mi music asi.\nRock Music> Tawi famkim ten simfiang nak:\nStylistic origins: Rock and roll, electric blues, folk music\nCultural origins: 1950 hrawnghrang le 1960 hrawng,US le UK\nTypical instruments: Electric guitar, bass guitar, drums, synthesizer, keyboards\nMainstream popularity: khawvel huap\nDerivative forms: New Age Music, Synthpop


Lailun kiang hramlak Lo sungih an cinmi celreng cu rukru pawlin an ruk sak – Buannel News\nLailun kiang hramlak Lo sungih an cinmi celreng cu rukru pawlin an ruk sak\nSeptember 25, 2018 Buannel News Chin News, Latest, NEWS 0\nFalam peng Sunthla ram Lailun kiangte ih Rev. Lon Thang in an Loram sungih a cinmi celreng pawl cu September 21 sun ah an firsak tiah theih a si. Rev. Lon Thang hi Chin Christian Institute of Theology (CCIT) (Ahlan ih ZTC) Bible tlawngih zirhtu pakhat a si. An Lo ih an cinmi celreng firtupawl hi zo an si timi fiangten theih a si hrih lo.\nRev. Lon Thang ih Loram hi acres 2 tluk lai khat in celreng a rak cingih, celreng a tum deuh deuh pawl hril tahrat in rukru pawlin an rak ruksakmi a si ih, cuai 600 ihsin 800 karlak hrawng an ruksak tiah theih a si.\n“Celreng hi thlanglam Laitlang ah tla cun nasa ten an cing ciamco ih hlawknak tampi an ngahmi tla mithmuh theih rori a si zo. Falam khalah cing in nei cio sehla sumlut tampi ngah a theih a si timi langternak hrangah tiin 2010 lai ihsin Lo ka rak tuah thok ih 2013 ihsin celreng pawl ka rak cing thokmi a si” tiah Rev. Lonn Thang cun Chinland Herald hnen ah a sim.\nTufangte hi celreng man a ṭhat laifang a si ih cuai khat ah Ks. 6000 hrawng a si ih, cuai 800 ahcun Ks.6000 zin ih ṭuat cun ting 48 rori a si. Rev. Lon Thang ih Loram sungta celreng an ruksakmi hi ting 48 man zat lai a si. Celreng a ṭhatnak le a tum deuhdeuh pawl an hril ih an firmi a si.\nFalam peng le ramsung ah ramsa ih siatsuahmi si fawn lo, meisa ih kangmi si fawn lo, minung rori ih siatsuah le firsak ruangih hivek sunralnak thlengmi a si ruangah zozo khal ralring cio dingin le a firtupawl hi khaw senpi in hawl cio tlak a si. Chinland Herald\nTlangleng lamzin laifang ih tlami naute runsuaktu tlangval; VIDEO\nVideo thaw rorin ka hmuh hnu lawngah ka zum; VIDEO


SAC ralhraang in Emergency thuphuannak a nei | Falam Online Media\nSeptember 11, 2021 Ni Hnem Sung\t0 Comments\nBiakpawhnak, TV line le Internet line thawn pehparmi MyTel tower siatsuahtu PDF le ralkapbu pawl cu rampi siatsuahtu, rampi dodaltu an si ruangah kan kai ngah pang cun thih daan tat lobaak lamziin dang hril ding a um nawn lo tiah SAC ralhraang in tlangthannak an nei.\nSeptember 11, zaanlam nazi 3 hrawngih emergency thuphuannak an nei lai ah SAC ralhraangbawi Zaw Min Tun in a rel mi a si ih “kan mah lam in rikhiah nei lo rorin kan ngaidam nan, ISIS le Taliban ralhraang pawl vekih mipi harsatnak an pe ringring cu rampi tisiat rumro in hawrkuam sungih dir thlak rero vek a si” a ti.\nPDF le hriamkaibu pawl in hivek cangvaihnak an nei pehzom cun an sungkhat le unau pawl kaih theih nak le hrem theih nak daan thar kan tuah ṭul ding tiah ralhraangbawi Zaw Min Tun cun a rel ih “mizaan kan meeting khalah kan bawipa Min Aung Hlaing in PDF cangvaihdan cu san nei lo a si tiah a soisel zo. Hivekih cangvaihnak an nei pehzom cun Innkil cozah in PDF pawl ih sungkhat unau kaihtheihnak, kum rei thawngthlak theih nak le thih daan tat thei nak daan thar kan tuah ding” a ti.\nZaw Min Tun cun “tukhalah Khuasung kahdonak ti`n PDF in Yangon le Mandalay khuasung pawl ah bomb an puah ih mawhneilo ralkap le palik thi an tamzet” tiah a rel bet a si.\nCuruangah mi siat suah hmang PDF sungtel theihmi nan nei pang cun ralkap zunng ah direct rorin report nan tuah thei ti`n SAC ralhraang cun Emergency thuphuannak an nei a si. (Tatmadaw Information Office)\n← Tufang Online ih Lar zet mino pahnih tei` thuhla Dik\nCNA/CDF in Lungler ih SAC ralhraang sakhaan hrut fai →


Champion - Chinland Today Media\nJuly 19, 2012 1:50 am·0 comments\nBible Siar Ding: 1 Samuel 17:1-9, 32-51\nCutikah David in, “Naam le fei le thal keng in do i tum. Sikhalsehla kei cu na zuammi Israel pawl ih Pathian Ziangkimtithei Bawipa ih hmin in nangmah do dingah ka ra a si,” a ti.\nIsrael ralkapbur pawl in anmah dongiartu Goliath hmai ih an tuarnat daan ding khi na thinlung mitthlam ah vun suai ve hnik. Israel miphun cu Yahweh Pathian neitu miphun an si ko nain Filistine ralkap pa tawng ngamtu ding khop in mi ralttha huaisentak cu zohman an um ta lo. An hrangah Goliath do-neh theitu ding mi ralttha le cak huaisen Champion an ttul a si.\nTuukhal tlangval note pakhat cun Israel ralkapbur pi ih an tthelhmi cu a rak thei ngah tariai. Goliath ih do-ngiarnak cu Israel miphun lawng si loin “a nungmi Pathian ih ralkapbur do-ngiartu” khal an si (1 Sam. 17:36). Israel miphun ngiartu cu Israel ih biakmi Pathian ngiartu khal a si cih.\nRaltthatnak thawn a khat ih tontehnak tampi a neitu Pathian ih hriakthihmi tlangval note David cu Israel hmuhsuamtu Filistine mipa Goliath do dingin a timtuah aw. Yahweh Sabaoth, Ralkap burpi hotu in a hmai ihsin ral a do sak. David in Pathian cun nehnak a pe hrimhrim ding ti a rinsan ngam a si.\nIsrael ralkapbur cu Yahweh ih Nehnak Thantar hnuai in an feh ko nain Ralkapbur hotu Bawipa ih huham parah rinhlelhnak thinlung an nei. Asinan Bawipa in mi pakhatkhat in rinnak thawn raldo dingih a suah ding a hngak hrih. Bawipa in David cu a minung pawl ai-awh in Amai’ hmin ih ruangah raldonak ah cahnak thawn a do a si.\nYahweh Sabaoth, Na hmin sunlawinak hrangah Na cahnak huham thawn rung cangvai aw, tuni ah rinnak thawn ke ka kar a si.\nKa mittih mi pawl ka hmuh daan thlenghtu dingah Yahweh Sabaoth Pathian neitu ka sinak cu ziangti’n so ka theih thei ding?


Lehpannak Archives - Page 2 of 65 - Chinland Today Media\nClub World Cup 2015 Champion Barcelona\nŠianglianuk Ķianghrol Japan ram Yokohama khawpi International Stadium ah tuini siimlam ahkhan Barcelona le River Plate cu Club World Cup final an lek ih Barcelona in Messi le Suarez ih thun mi goal pawl thawn neh in champion nopi an thlir. Final an sit mi ah Barcelona ih hmaitlan thum-kop MSN an kim ih Messi in goal khat, Suarez in […]\nby CT Media ·\tDecember 20, 2015 ·\nEuropa League zuamawknak hi, Champions League hnuai ciah a si ruangah club thazetzet telnak a si. Ram pakhat ih League an zuamawknak ihsin Champions League dinhmun ngahtu pawl hnuai ciah ih um (ram khat ciar covo an neihmi a bangaw lo. Hrekkhat team 3 ngah an um ih, hrekkhat cu team 1 lawng ngah khal an um) pawl le, Champions […]\nby CT Media ·\tDecember 15, 2015 ·\nChampions Leauge Round 16 ih Tongaw Pawl\nChampions League zuamawknak cu round 16 an thleng thlang. Round 16 thlengtu pawl hi an zaten team tha an si theh kan ti le a sual lo ding. Zuamnak nasate an neih hnu ah an kaimi a si ruangah, an zaten Quarter Final thleng dingin an zuam vivo ding ti cu a fiangmi a si. Chelsea cun nikum hivek dinhmun […]\nChampions League Last 16 Kaitu Pawl Fiang Zo\nEurope ramsung football club pawl ih zuamawknak sangbik, UEFA Champions League group stage cu an theh zo ih, an lak ihsin Club 16 pawl an kai so zo. Group khat ahhin team 4 an um ih, pakhatnak le pahnihnak cu an kai ih, pathumnak cu UEFA Champions League hnuai ih zuamawknak, Europa League ah an si. England le Spain ram […]\nby CT Media ·\tDecember 10, 2015 ·\nChristiano Ronaldo Mipa Thawn An Duhawk Timi A Lar\nDaily Mail : Leitlun football lekthiam le tufang leitlun football lekthiambik laksawng kai rerotu, Portugal le Real Madrid star Cristiano Ronaldo cu mipa dang thawn an umtlang ringring ruangah a mipa pi a ngai a si pei maw ti mi mi tamzet in thusuhnak an tuah. Ronaldo hin a rualpi, Morocco mi, kickboxer Badr Hari thawn an umtlang lai, ti […]\nby CT Media ·\tDecember 5, 2015 ·\nReal Mardrid Copa del Rey Ihsin A Suahter Ziang Ruangah\nSpain ram football club hminthang Real Madrid cu dan pahbal ih player an hman ruangah Copa del Rey (Spain Siangpahrang Cup) ihsin an suahter thu Eurosport in a tarlang. Real Madrid hin Copa del Rey hrangih Cadiz thawi’ an leh ttum ah yellow card pathum ngah zo ruangih match khat tel thei lo Danis Cheryshev an telter ruangah a si. […]\nWladimir Klitschko in Tyson Fury A Ngiar Sal\nUkraine thongthiam Wladimir Klitschko cun kum (9) sung a rak kol mi WBO, IBF, WBA champion taikhap pawl longtu Britain thongthiam Tyson Fury thawi’ an thongawksal ding thu a sim tiah theih a si. Kum (27) mi Tyson Fury le kum (39) mi Dr. Kahpathir-sobul hi kan dung zarh ahkhan Germany ram ah an thong aw ih Fury in mark […]\nby CT Media ·\tDecember 4, 2015 ·\nCapital One Semi Final\nEngland ramsung football lek zuamawknak lak ih pakhat a simi, Capital One Cup khal Semi Final an thleng thlang. Quarter Final ah, Liverpool cun Southampton cu 6-1 in an neh. Manchester City khal in Hull City cu 4-1 in an neh. Everton cun Middlesbrough cu 2-0 in a neh ih, Stoke City in Sheff Wed cu 2-0 ih neh in […]\nby CT Media ·\tDecember 3, 2015 ·\nCopa Del Rey In Real Madrid An Tla Mai Thei\nSpain ram ih football zuamawknak lak ih pakhat a simi Copa del Rey ah Real Madrid cun Cabiz cu 3-1 in an neh. Asinan, Real Madrid lam hin Yellow Card tumthum a pehpeh ih ngahtu le hrem a simi Denis Cheryshev cu an tel ter. Anih hin Real Madrid hrang goal a thun ve. Nikum ah Denis Cheryshev hi Villareal […]\nLionel Messi : 2015 La Liga Best Player of the Year\nŠianglianuk Ķianghrol Madrid, December 1 – Spain ram football league sangbik La Liga ih 2015 hrang thiam hleice laksawng peknak ah FC Barcelona hmaitlan Lionel Messi cun Best Player of the Year le Best Striker of the Year laksawng pahnih a ngah thu Mizzima in a tarlang. Messi hin kan dunglam La Liga camher (season) vei sarih ah lektu tthabik […]\nby CT Media ·\tDecember 2, 2015 ·


Indonesian ah Linghnin lala - Chinland Today Media\nSeptember 3, 2009 2:22 am·2 comments\nIndonesia ram, Java tikulh ih linghnin ruangah mi 42 lenglo an thi zo ih, hi hnak ih tam an pung vivo lai ding khal an zum.\nA cahlam 7.7 magnitude tluk ih cak cun an khawpi Jarkarta ih inn thawngkhat lenglo khalcu minute khat ai ih rei in mani 2 Sept ah nasa zet in a hnin. Mi 18 lenglo zato an thleng ih mi 300 lenglo in hliam an tuar zo.\nHi Java tikulh ah mi 124 million hrawngfang an um ih an umnak inn ziangmaw tizat a cim mi pawl tuah ding cu an hrangah thil harsa le buainak tampi annei tin thuthang cu a tarlang. West Java, ih Cianjur, Tasikmalaya, Sukabumi and Garut ih um pawl in ahlei ce in an tuar ih inn 1,500 lenglo a cim le a siatsal ding an zum.\nCianjur ih um mi lakih sin mi 10 hnak ih tam an thih an zo ih mi 40 an hlo zo ih hi mi ziangzat cekci hliam tuar le thi ti cu fiangfelfai te in an theih a si hrih lo.\n2006 ih Linghnin ruangah mi 700 lenglo in annun nak an can ih 2004 kum ih a cahlam 9.1 magnitude Tsunami ruangah mi 200,000 in an nunnak an rak can.\nIndonesia ah hin a cahlam 6.3 tluk cin siarin Linghnin voi 29 a hnin zo tin hminsin a si.\nKristian Le Muslim Buainak ah Mi 400 Thi\non September 4, 2009 at 1:55 pm\nka hmuh dan ve ah cun hiti ih thil athleng mi pawl hi kan bible sung ih a rel cia mi kim nak ah asi ding tin ruat nak ka nei.cucu can kan nei nawn lo kan can a net lam kan pan zo ti lang ter tu asi ding ti’n ruat nak ka nei fawn.\nchin van van\non November 9, 2009 at 4:55 pm\nU le nau Pa thian kelven nak thawng in kan dam ciau tih ka theih ruang ah lung ai nak tam pi ka nei chin mi pi pawl cu ni tin harsat nak in buah sin2 zum tu u le nau ” zing tin naruat kei ka ruat nak ah cun kan zum nak a del tuk in ka hmu christian nun ah pawi mawih ”\nlung awi a ngan tu Sang uk” can ka nei nawn lo zangfah ten”


Fala le Tlangval, Nupi le Pasal |henawknak ( 2 ) - Chinland Today Media\nOctober 18, 2013 1:37 am·0 comments\n2.Caan Pek Tam Lo Ruangah.\nTulai ah, Laimi tamzet cu ramdang ah kan thleng thlang. Ramdang ih Pasal thleng, Kawlram lam ih Nupi in midang rak duh tivek thuhla hi theih ding a um phahphah thlang. Ziangruangah cuvek a cang tiih thusuhnak cu, “Kiangkap ah umin, can pekawk tam lo ruangah” timi hi a san tamzet lak ih pakhat a si ka zum. Cun, Fala le Tlangval dinhmun khal ah, ramdang feh ih ko aw / hruai aw / cah aw leh dingih Rinumnak thutiam si, ko suak aw ngaingai lo khi tamzet an um thlang. Cupawl cu, Caan pekawk tam lo ruang ih a cangmi thil an si.\nFala Le Tlangval : Fala le Tlangval kar lak ah, thil um tengteng dingmi cu, Caan pekawk hi a si. Caan timi hi ngah a harzet, neih a harzet ih a man a khung fawn. Fala / Tlangval zate in, kan duhmi Nu / Pa hrangah ziangtluk caan kan hmang theu? Caan kan pekaw tam lo tik ah, ngainat awknak a mal vivo thei, duhdawtnak a \_umsuk thei ih, thinlung sung ih ruah ringring awknak ihsin a te vivo thei. Curuangah, Fala Tlangval karlak ih \_henawknak thlentertu lak ih pakhat cu Caan pek awk tam lo ruangah a si.\nA theih a si ahcun, fala le Tlangval zaten, mai duhmi hrangah zarkhat voikhat, zarhhnih voikhat , thlakhat voikhat tivekin, mah le remcan dan ih zirin thil danglam tuahsak aw sehla, duhdawtnak cu a karh sinsin thei. Tah\_himnak ah, mai Fala / Tlangval hrangah, rawldawr ah rawl eipinak hleice, shopping mall ah thuamhnaw pakhatkhat leisaknak tivekin, caan hleice tuahsak awk hi thil\_ha a si. Na Fala / Tlangval in, a kiang ih na um tik ah thin hngangam zetin, ziangdang ngai lo in a um ti khal hngilh hlah.\nCaan hi ramdang ah tlacun “Caan Hi Paisa ( Time is Money )” ti rori in an ko. A si ko, hna\_uannak ram ah tla cun, Caan timi hin man a nei zet. Curuangah, na Fala / Tlangval hrangah, Caan Hleice na tuahsak tik ah, nan karlak ih duhdawtnak a tam sinsin ih, ngainat awknak a karh sinsin. Chin Fala le Tlangval, kan Fala le Tlangval hrangah Caan timi hi pek thiam kan zir pei uh. Cucun thuksin duhdawtnak kan karlak ah a suahpi ding. Caan kan pek awk thiam lo a si ahcun, kan karlak duhdawtnak cu a king ding ih, kuai in \_hen\_hek lawng kan covo a si pang ding.\nNupi Le Pasal : Nupi le Pasal khal duhdawtnak ruangih nei aw an si nan, \_henawknak a thlen can a um \_heu. |henawknak san tamtak lak ahhin, Caan Pek Awk Tam Lo hi a ruang le a san pakhat a si ve. USA dan ah tla cun, nupi pasal cu thla 6 tiang lawng hmu aw lo ( Thla 6 tiang lawng hmun dangdang ih um an duh ) ih um ding timi an nei. Hmuhawk ringring, Caan hmantlang ringring hi Nupa karlak ah a rak \_ulzet ti cu a langfiang nasa. Chinmi tamzet lak ah, ramdang ih Nupi / Pasal thleng, inn lam ih midang rak ngai timi thuhla tamzet kan theihmi khal, ziangruangah timi a san tamzet lak ah, Caan pekawk tam lo ruang khal ah a si ve.\nMinung cu kan hmuh ringring mi, kan theih ringring mi le kan tham ringring mi thil hin kan thinlung in luahkhat zet. Nupi / Pasal thawn Caan hmangtlang maltuk Nu / Pa khalin, a thinlung sungah, tuihlan ih a Nupi / Pasal a rak duhnak khal a ziam vivo thei. Curuangah, Nupi le Pasal in, mai Nupi / Pasal hrang ih Caan a theitawk ih a pek thiam hi a thupi zetmi a si. Caan hleice na Pasal / Nupi hrangah tuahsak aw la, ziangvek in nan karlak ih duhdawtnak a karh timi cu na theifiang ding.


Mi Pangai Vekin Hnipuan Hruh Ralhrang 2 Cu Bazar An Va Kai Ih An Rak Kap – Meifar\nMi Pangai Vekin Hnipuan Hruh Ralhrang 2 Cu Bazar An Va Kai Ih An Rak Kap\nDecember 13, 2021 admin Myanmar 0\nMandalay, 37th lamzin kap bazar ah ralhrang 2 cu mi pangai vekin hnipuan an hruh ih December 13, 2021 zinglam nazi 6:00 hrawngah bazar an va kai, asinan ralhrang an si ti an theithiam thotho ih an kap.\nMithmutu in, “Bike thawn an kiangnaite ah an dingih an kap, pakhat cu a bek ah an kap ngah ih a hmun ah a thi hngal. Pakhat sawn cu a hna ah an kap ngah, a dunglam khalah an kap ngah ih a hmai cu thisen in a khat. A hmai a hup ih Peepin Pout fun tumpi khai in a tlan ciamco” a ti.\nRalkap thi sawntu cu kiangkap um pawlin ralhrang pawl hotu pakhat a si ih a sual zet an ti. “Tu’ahcun bazar kai pawl khal an dawr an kharsal thluh ih an tlung. Uico ralkap pawlin mithi ruak cu an ra la zo ih meithal vei 5 an kap ta, mithi ralkap hi nitinten kan hmu ringring mi a si.\nTu hi vengsung ralhrang sakhan ah ralkap motor te 2 le ralhrang 20 hrawng an um” tin tualsung mi pakhat in media hnenah a sim thei. Himi thilthleng ruangah ralhrang pawlin kaihmi an nei hrih lo ih vengsung lamzin pawl an phit thluh ih zingzoinak an nei rero lai.\nMisual Hminthang Veng Lal Cu Shan Khosuai A Ei Laitak Ah An Kap That\nHnipuan Sen Le Var Lawng An Hruh Ṭheu


Trump Ih Hminsin Thar Dang Tuah Mi : Thukam Lak Lai LIVE Zohtu An Phuul - Chinland Today Media\nJanuary 27, 2017 1:56 am·0 comments\nUS President Donald Trump ih thukam laknak a tuah lai LIVE tv ih rak zohtu an tam zet ih, leitlun hminsin thar an tuah. Thuthang hrekkhat cun Obama lai hnakin mipi an mal sawn an tin an LIVE TV ih zohtu hi santhuanthu ih um dahlo khawp in mipi an tam.\nAkamai Techologies pawl ih an hminsin danah a zohtu hi 8.7Tbps an kim tiin an ti. Hihi Live suah tikih hminsinnak a si. Himi sangtu hminsin tuahtu cu US hrilawknak an rak neih ni November 8, 2016 kha a siih 7.5 Tbps in an zoh.\nUS rampi sung lawng ih zohtu hi mipi million 31 an kim ih Obama ih a rak tuah lai 2009 ih hminsin ahcun mi 38 million an kim ve. Asinan Obama ih an rak tuah laiih TV rak zohtu cu 1.1 Tbps lawng an rak si.\nAkamai Technologies pawl ih an rak hminsin mi lakih Live zohtu nei tam bik hminsin dang cu Euro 2016 Football zuamawknak asiih 7.3Tbps an kim ve. 2016 Rio Olympic nunau gymnastic final an zuamawk laiih zohtu hi 4.5Tbps an rak si ve thotho.\nTwitter le Facebook pawl ruangah santhar mino pawl ih kut ah LIVE in zohding a um phah theiih azohtu le a thlirtu khal mi an tam phah zet tiin Akamai pawl cun an ti.\nTwitter pawl khalin Trump ih thukam laklai LIVE ih zohtu 7 million lenglo an um tiin an rak hminsin ve.#\nHongkong Ah Buainak Namenlo Suak


Chile Ah linghnin 170 A Thleng - Chinland Today Media\nDecember 14, 2012 4:51 am·1 comment\nMani Tlawngkai Nilini, 13.12.12, ih thuthang pawlah Chile ram ih tipikam khawpite Navidad ah zarhnga sung lawngah hling vei 170 hnakih tam a hnin ti’n an tarlang.\nCu lak ihsin a cakbik linghnin cu 5.9 magnitude a siih, cumi laifang ih mithi vuitu pawl cu lamzin lamah an tlan. A cui khawpite ih a ummi mi 5500 pawl cu leitlun ih linghnin tuar tambiktu pawl an si.\nChile ah 8.8 magnitude cak ih linghnin cu kan dung kumhnih lai ahkhan a hnin dah zo ih cuhnak ih nasat ling a hninsal pei maw ti cu, Seismologists mithiam pawl khalin an sim thei ve lo. Cumi khawpite ih um pawl khalin linghnin a tong ringring ruangah, ling a hnin tikah ziangtin an um ding ti cu an zircia ve thluh.\nKhawpite hmin a simi Navidad ih a san cu Spain tong in Christmas tinak a si. Cumi khawpite ih um pawlin an ti thei tawkin khawdang lam pawl hnakin X’mas puai ah an nuam thei cuang. Innsang tinin linghnin tuar cingin X’mas thingkung an ceimawi. Hrekkhat rawldawr neitu pawl tla cun linghnin lai khalah beer in dingin palang sungta cu no sungah an thlet. Linghnin cingin nauhak pawl cu tlawnginn ah an ca pawl an zir kelin an zir thotho. Mayor Rodrigo Soto timi nute cun, “Kan nui pumsung ihsin linghnin cingin kan suak, linghnin cingin kan ṭhanglen ih linghnin cingin nitin kan nunnak hrangah kan tawi kan vak a si ko,” ti’n a sim.\n“Asinan kan dung te-ih linghnin cu mipi in an thin an phang ngaingai. Ziangahtile hi hnakih a nasami ling a hnin leh pang pei maw ti an phannak ruangah a si,” ti’n dawr ih mi thilpek hnaṭuantu kum 18 mi Karen Contreras in a sim ve. Chile ram laifang ah kan dung 2010 kum Feb thla ahkhan ling nasatak in a hnin ih minung zatel in an thi ih hleiah inn 220,000 khal a siatsuah thluh.\nNavidad khawpite ih linghnin ruangah mi zohman an thi lo nain inn 200 cu a cim ṭheh. Navidad ah tsunami ralrin peknak, mipi ih thei thluh baanmi taktak cu atu tiangin a umthiam hrih lo.\nLeilung Vek Cekci Khawvel Dang Hmaikum Ah Hmusuak Ding\nKan Pahnih (III)\non December 14, 2012 at 6:45 am\nRaapthlak in ..Zaangfakza an si…Pathian ni a nai tuk thlang ti a fiang..


Internet Ruangah Biaknak Thlahthlam - Chinland Today Media\nInternet Ruangah Biaknak Thlahthlam\nApril 11, 2014 1:55 am·0 comments\nUSA ramsung, Chicago University ih General Social Survey pawl cun, USA ramsung ummi pawl zohfiahnak an neih nak ah, tuihlan kum 20 hnakin tulai mi pawl hin biaknak lam an thlahthlam zet thlang tiin an sim. Cumi cu ziangruangah ti a si le, Internet ruangah a si tiin thusuah an tuah thu The Christian Post cun a tarlang.\nGeneral Social Survey ih tuanvo neitu pakhat a simi Downey cun, “Tuihlan ahcun, Internet tham an thiam hrih lo ruangah, Pathian Thu an siar duhmi, an theih duhmi pawl cu Bible le mithiam pawl ih nganmi hmangin anmah rori in an siar ih an zir. Tulai ahcun Internet ah ziangkim a kim theh tiin Internet ah an feh theh. Asinan, Pathian Thu ngaingai bih ngurngo tu an malzet thlang” tiin a sim.\nBiaknak lam tahnak ahcun, 1990 ah USA ramsung ah Biaknak nei lo hi 8% an um. An tahnak netabik 2010 ahcun 18% an kim thlang. Protestant khal an niam vivo. 1990 ahcun 62% an si nan, 2010 ahcun 51% an si thlang. Catholic le Jews cu danglamnak um lo in an kel ringring. Internet ruangah hin biaknak lawng si lo in tlawng lam khal an tla niam vivo. Tuihlan ahcun US ramsung mipi zate ah 17% tluk hrawng lawng tlawng theh lo an si. Tu ahcun 27% an si thlang tiin an zingzoinak ahcun an tarlang.


Minung 5 thattu Lal Tlan Chhuaha cu Mizoram Thuṭhenzung in Daantatnak Nei | Falam Online Media\nMinung 5 thattu Lal Tlan Chhuaha cu Mizoram Thuṭhenzung in Daantatnak Nei\nKum 2015 ih mi 5 thattu Lal Tlan Chhuaha (kum 42) cu, tui ni 9 November 2020 ah Mizoram thuṭhenzung in damsung thawngthlak dingin thu a ṭhen sak.\nLal Tlan Chhuaha cu November ni 5 ah Addl. District & Sessions Court ah suah pi a rak si ih Cozah ukil le mithi tei` ukil cun Thih Daan tat dingin thuburnak an nei nan sualtuahtu lam in kumkhua thawngthlaknak thawn hremdan ṭhum deuh dingin an rak ngen.\nMithattu Lal Tlan Chhuaha khalin thilsual a tuah mi par ah a siraw thu le poi a ti zet thu a rel suak ih Thih Daantat lo dingin zangfah a rak dil.\nTuini 9 November 2020 ah Mizoram thuṭhenzung cun sual tuahtu Lal Tlan Chhuaha cu a tuah mi vek in thuṭhensaknak a nei ih hremnak a pek mi pawl cu a tanglam vekin an si.\nPu Lal Tlan Chhuaha S/o Parzuala, Republick Mualveng, Aizawl, Hremnak\n1. Thubuai section 449 IPC – Mithat tum in mi inn sung ah a luhcilh ruangah kum 10 hnaṭuankhung thawngthlak le Rs. ting 2 cawhkuan (Paisa kuan ding a nei lo le kum 2 thawngthlak ṭhan ding)\n2. Thubuai section 307 IPC – Mithat a tum ruangah kum 10 hnaṭuankhung thawngthlak le Rs. ting 2 cawhkuan (Paisa kuan ding a nei lo le kum 2 thawngthlak ṭhan ding)\nNote : Himi hremnak hi a kop aw lo. Kum 20 hnaṭuankhung thawngthlak lai ah paisa kuan ding a nei lo le a hran ten kum 4 hnaṭuankhung thawngthlak belh ding.\n3. A tlun ih thubuai 2, kum 24 sung hnaṭuankhung thawngthlak hnu ah, mi panga a that mi thubuai section 302 IPC ah damsung thawngtlak ṭan le paisa Rs. ting 2 kuan ter a si ding. Azate kom in Rs ting 10 a kuan ṭul ih kuan nak ding a nei lo le kum 4 thawngthlak ṭhan belh a si ding.\nNetabik hremnak an pek mi cu a hnuailam bangtuk an si.\n1. Kum 20 sung hnaṭuankhung ṭuan phah in thawngthlak a si dingih paisa kuan ding mi Rs. ting 4 a pe thei lo cun kum 4 ṭhan bet a si ding. (kum 24 sung hnaṭuankhung thawngthlak)\n2. Cumi kum 20/24 thawngthlak a si hnu ah damsung thawngthlak ding ni a ṭan thok ding. Paisa kuan ter mi a pe thei lo a si le damsung thawngthlak tlun ah kum 10 belh bet a si ding.\n3. Cutin, kum 34 sung (Rs. ting 14 cawhkuan a pek thei lo cun kum 34 thawngthlak ding) thawngthlak a si hnu ah damsung thawngthlak ṭan a si ding.\nHih thuthang hin Mizoram a khawng na tuk ih tu ni tiang lungawi thei hrih lo an tam zet. “Christian ram kan si ih ngaithiam nun nei ding’ titu an um ih minung 5 nunnak rori a lak ruangah a mah nunnak khal lak ve a ṭul titu khal an um a si.\n← Party hruaitu ṭongkam cun mipi Lung a kuai ter\nFalam Peng le Chinramkulh Peng tinkim ih Hrilawknak result UPDATE netabik →


A Thi Zo Tin An Phum Hnuah Kum 47 Sung A Nungdam !!! – Meifar\nA Thi Zo Tin An Phum Hnuah Kum 47 Sung A Nungdam !!!\n1915 kum ih thilthleng hi a mak in a danglam zet ruangah tuini tiang thuthang cahmai ah an tarlang rero lai. 2001 kum ah Jan Bondeson in cabu ah a ngankhum ih a cabu hmin cu ‘Buried Alive: The Terrifying History of Our Most Primal Fear’ ti a si.\nSouth Carolina, Blackville ih um nunau Essie Dunbar cu lungphu cawlin a thi thutthi, tualsung sibawi Dr. O.D. Hammond in a zohdik hnuah a thi zo a ti. Vengsung mipi pawl khalin a thi tin an nenhnget ve, cutin a ruak cu phum an tum ih khua dang ih um a naunu an hngak lawk.\nA naunu cu a thleng thei lo ruangah vuinak caanserh an rak hmang ih an phum, simlam ah a nunau cu ava thleng ih a u ih hmel cu veikhatte a zoh duh ruangah upa ṭhenkhat le pastor thawn thlanmual ah an va feh. Thlan cu an leisal ih thlankuang an vun ong cu arak nung lai, a to thutthi ruangah an ṭih tuk.\nA naunu khalin thla ah a ruat ih a au ciamco, an ṭih tuk ruangah an tlan thluh. Essie Dunbar cu an khuasung ah ava lut ih zombie ih rak ruattu khal an um, asinan thilumdan pawl an zingzoi hnuah a thi lo ti an theifiang. A thi ah an rak ruatsual ih an phum, neta ah mipi in zohdiktu sibawi khal an mawhthluk.\nHitin an phum hnuah leitlun ah kum 47 sung a nungdam lai ih a thuhla cu mipi in an rel ringring. Pasal anei ih innsang a din hnu May 22, 1962 ah a thi, a thih tikah kum 70 mi a si. A veihnihnak an phumsal ih a nungdam nawn lo.\nZRA In Ralhrang An Bawm, Mipi KIlhimtu Pawlin Taingen An Suahsan\nRalhrang Kuthnuai Ih Ram Kiltu Bawi Cu Ralhrang Pawlin An Kai


Putin In Mithat Hmang Pawl A Ruai, Ukraine President Thah A Fial – Meifar\nPutin In Mithat Hmang Pawl A Ruai, Ukraine President Thah A Fial\nMarch 1, 2022 admin Leitlun 0\nRussia pawlin awlsamten Ukraine ram hi lak an tum nan an zum vekin thil a feh lo, an doawknak ah Russia ralkap tam zet an thi zo. Russia ralkap 5,300 an thi zo ih ralkap 200 kaih an tong. NATO pawlin minung thazang in Ukraine ram hi an bawm lo nan a thupten ralthuam, meithal ṭhaṭha an pe tin Putin cu a thinheng tuk.\nTu’ahcun mithat hmang pawlkom ‘The Wagner Group‘ cu Ukraine president le a kuthnuai ralbawi pawl that dingin a fial tin Daily Mail thuthang sungah an tarlang. An that dingmi hmin list 23 aum ih Ukraine prime minister khal a tel.\nThe Wagner Group pawlkom ah misual turu buru 400 an um ih zangfah lainatnak neilo hlir an si. Africa, Middle East, Syria, Libya le Mozambique ram pawl ah tualthat dingin an tlawng ṭheu. An hnaṭuan cu mithat hi a si, awlsamten mi an that hngal dah lo ih nasa zetin an hrem ciamco hnuah an lu an sat tan ṭheu.\nMi an hrem lai cu video in an zuk ih midang hringhronak ah an hmang ṭheu. Cutik lai ah Ukraine president khalin misual thawngtla pawl cu a suah zalen tum ih an ram Ukraine kilhim dingin a fial tum. Ukraine president in, “Kan rampi kan kilhim a ṭul, ziangvek dinhmun khalin kan kilhim ding. Thawngtla, doawk dan hmuhton mi nei zo pawl cu kan suah zalen dingih Russia ralkap pawl an do ve ding” a ti.\nA Thih Hlanah A Fanu Ih Pasal Neih Lai A Hmu Duh Ruangah Lamzin Kap Ah A Fanu Ih Zuk A Tar, Tlangval A Hawlsak\nA Nupi Le A Fahniang Ukraine Ramsung Ah An Hlo, Thih Leh Thih Tin A Nupi Le Fahniang Hawl Dingin UK Ihsin A Poksuak


Kanmai' Caan - Chinland Today Media\nOctober 25, 2012 11:51 pm·0 comments\nBible Siar Ding: Juda Cakuat 17-25\nRinhmainak a neimi parah zaangfahnak nei uh;\nMidang pawl kha meisa sung ihsin suah uhla rundam suak uh;\nCule a dang pawl parah zaangfahnak le ttihnak langter uh,\nSikhalsehla an tisa hiar sualnak in a hnawihnihmi an hnipuan pawl cu hua uh.\n– Juda Cakuat 22-23\nA zaangfah-lainatnak (mercy) sungah Bawipa in misual le mihloral ding pawl a ruun suak. Rundamnak cu Amai’ hnatuan a si, kannih ih taa a si lo, a dik maw?\nKawhhran hmaisa zumtu pawl hnenah dungthluntu Juda in hiti’n cakuat a ngan, “Rinhmainak a neimi parah zaangfahnak nei uh; Midang pawl kha meisa sung ihsin suah uhla rundam suak uh; Cule a dang pawl parah zaangfahnak le ttihnak langter uh, Sikhalsehla an tisa hiar sualnak in a hnawihnihmi an hnipuan pawl cu hua uh” (Juda Cakuat 22-23).\nPathian in A zaangfah-lainatnak a cotu zumtu pawl kha A zaangfah-lainatnak a ttultu pawl ruunsuaktu dingah a hmang ttheu. Vansiatnak ah, Juda ih a tarlang bangin A zaangfahnak a ttulsamtu pawl hi mi ollo pawl, mi puarthau pawl, Pathian ziang siar lotu pawl kan hmuhton ttheu mi pawl an si ttheu.\nCucing in, kan parah A duhdawt zaangfahnak tamzet in a karzaiter ringringtu kan Pathian cun midang pawl kha Khrih hnenih hruai dingah in forhfial a si. Ziangtluk ih mi sualral le mi luhlul an va si hmanah an nuncan ziaza cu ziangvek in zohsia le fihnung va si hmanseh Juda cu cutivek misual le mi ttha lo pawl hrimhrim kha Pathian ih zaangfah-lainatnak coter ding in fial ih asinan sualnak an tuahmi pawl cu hua uh in ti.\nMi pakhat in Pathain ih zaangfah-lainatnak thu hiti’n in sim dah. Atu caan hi kannih zumtu pawl in Pathain ih zaangfah-lainatnak midang hnenih kan langter caan a si ti’n.\nZaangfah-lainatnak ih khat Bawipa Pathian, Nangmah a lo ttultu pawl hnenah Na zaangfah lainatnak langtertu si dingin pum ka pe. Na Zaangfah-lainatnak cotu ka si bangin midang tla coter theitu si dingin in bawm hram aw.\nTuni ah cuih hnatuan sunglawi, Pathain hnenah A zaangfah-lainatnak midang hnenih langter theitu si ding cu zo in so a thok ding?


A Tlawngta pawl in Dr. Ngun Hnem an Mual Phoh - Falam Online Media\nA Tlawngta pawl in Dr. Ngun Hnem an Mual Phoh\nMarch 8, 2021 Ni Hnem Sung\t0 Comments\nUniversity of Computer Studies, Kalay ih Headmistress (ကျောင်းအုပ်ဆရာမကြီး) Dr. Ngun Hnem cu CDM a tuah duhlo ruangah a tlawngta pawl in nunsimnak ca an kuat.\nCakuat ahcun “Student Union in voitamzet phone cing in a kai duh lo i hluan ah tlawngta pawl ih dilngennak cu ziangsiar lo in a um ih March 7 tiangah a thlun duh cuanglo.\nCDM ah a tel duh lo hlei ah CDM tuahtu pawl cu hnaṭuan dingin a nor ringring. Lampi ih thihnaisuak mino pawl cu kutsih in a zoh men. Cuih tlun ah mi tintian i dodalmi ralhrang Myanmar ralkap pawl cu Tlawnginn ah umhmun khuar dingin a cohlang. Cucu ralkap kedam tang ih khukbil vek a si ih mangbangza ngaingai a si.\nKalay Computer university cu tlawngta pawl hrang a si ih cupawl vuak, thawi, thattu ralkap pawl ih umhmun khuar phu a si lo. Tuvekih a cangvaihnak cu Kalay Computer university hmuhsuam thawn a bangaw.\nCuruangah tlawngta pawl ih dilngenmi ngaih sak lo, sia ṭha thleidang thiamlo tlawnguktu cu tlawngta pawl le student union in rampi par ih rin um lo, laktlaklo minung dinhmun in kan zoh caamcin ding a si” tiah an ngan. (ChinWorld)\nDr. Ngun Hnem hi tuhlan khalah CDM thapelotu dinhmun in a hmin a rak sia dah. Cuih thu ah amah lam cun thudiklo a si tiah a rak phuangsuak dah nan, tuahcun a tlawngta pawl rori`n thudik a si tiah an langter a si.\n← AAPP in Rampi buainak ih nunnak liam le Kaihkhih tuarzo cazin pholang\nThailand cozah in Myanmar raltlan hrang beu nak ding tawlrel →\nFalam ih Dalan pawl ralrinpek an si


Meithal Kap Panda - Chinland Today Media\nMeithal Kap Panda\nJune 12, 2010 12:55 am·0 comments\n2 Timote 2:1-15\nA hnattuan a zahpi lotu le Pathian thudik thuthangttha cu dikzet ih a simfiangtu si dingah Pathian lungkimnak ngah dingin zuam aw.\n– Ezra 3-5\nLynne Truss in Eats, Shoots & Leaves timi a cabu sungah tulai san cangantu tampi in puntuation – colhlawknak (comma) le cemnak (fullstop) dik lozet ih an hmanmi pawl langter duh ah hiti’n a ngan: Panda savom pakhat cu lakphak dawr ah a lut ih sandwich (ataa hngiat pawnghmuk) timi sang a cah ih a ei. Cuih hnu ah meithal a suah ih a kap. Dawrkiltu in a sut tikah Panda in a siartermi ca cu: Panda, a tumzetmi a dum le rang cokrawi awmi savom vek hnawifawp ramsa, Tuluk ram um a si. A ei, a kap ih a feh (Eats, shoots and leaves) ti’n a si.\nEi timi ttongfang dungih colh lawknak comma (,) a retmi hin hih catlang ih a sim duhmi thu a thlengh ttheh. Shoots timi hnah no cerh le leaves timi thinghnah cu a kap (shoots) le a feh (leaves) ah a sullam an thlengh aw. “Panda savom in hnah no cerh le thinghnah pawl a ei,” ti-ih a sim duhmi cu, “Panda savom in a ei, meithal a kap ih a feh,” tiah a cang.\nBible zirzoi tikah tla hiti vekin a simduhmi ihsin pial sual ding hi phaan a umzet. Paul in, “Pathian thudik thuthangttha cu dikzet ih a simfiangtu si dingin zuam aw” (2Tim. 2:15) a ti. Himi zawn ahhin dingzet in hluah thawn thing a attu lettama a tahtthim. Bible ca theih fiangnak dingah tikcu caan ttha te’n pek ih thlacamnak thawn Thlarau Thianghlim ih theihternak dil a ttul thu a sim duhmi a si. Lailan le dik te’n thudik zirh ding ti a sim duhmi a si. Pathian thutak cu a sinak vek cekci ih theihthiam ding le midang pawl va simzirh ding cu zumtu kan zate ih co-u pek (priority) dingmi a si. – Dennis Fisher\nPathian thutak hmaante ih theih le sim\ntaimak le ralrin a ttul;\nCuruangah na tikcu caan pek aw,\nCuti’n thutak cu phuan a si ding. -Hess\nBible zirnak ah nangmah le nangmah pe aw awla\nna nunnak hrangah Bible cu hmang aw.\nNitin Taimak Suahnak


Nikhat sung lawng ih kaihmi 500 an kim zik ih Chin mino 20 hrawng tel ve - Falam Online Media\nFebruary 27 : Ralkap uknak dodal in lamzawh duhphorhnak nei ruangih kaihkhihtuar minung 479 an um tiah MRTV in a phuang.\nFebruary 27, Zarhte ni nikhat sung lawng ih kaihmi an si ih kaihkhihtuar nunau 183 telin minung 479 kaihkhih an si.\nYangon (166), Monywa (173) Mandalay (92) khua pawl ah palik le ralkap i kaihkhihtuar an tambik ih “kaihtuar lakah hotu lam deuh kan hawlsuak ding ih hremnak kan pe ding” tikhalin TV ah an phuang a si.\nTV ih an phuang mi ahcun “khua 13 ih lamzawh duhphorhnak neitu mibur cu Flash bang (bomb cikhat) hmangin palik le ralkap in an ṭhekdarh ṭheh” ti`n official in an sim nan, hmun ṭhenkhat ahcun ralkap le palik in mibur ṭhek nakah meithal an kap puak ih hliamhma tuartu khal an um tiah ramsung media ṭhenkhat cun an tarlang.\nYangon ih kaihtuar lamzawh duhphorhnak neitu pawl cu thawngtlak mawṭaw 10 hnak ih tam thawn an phur ih Insein Thawnginn lam ah an kuat tiah BBC in a tarlang.\nYangon ah miphun tinkim komkhawm ih lamzawh duhphorhnak neitu lakin Chin mino 20 hrang khal kaihkhih an tuar tiah theih a si ih an nih pawl cu Insein Thawnginn kuat ah an tel maw tello ti theihfel a si lo.\n← Malaysia ihsin Myanmar ih kuat kir mi mipum 1000 luan cu Kawlram ah thleng fel zo\nFalam boruak a Sosang, Meithal le Mitthli tlak Bomb an kap →\nṬih le Khur cingin Lilawn tang ih relh pawl khal an kap that thotho\nKum-3 Thawngtlak thei dinhmun ih um Freelance Journalist Yuki Kitazumi


Falam : CNDF, PDF le CDF ṭangrual in SAC ralhraang an do nakah Ralhraang lam mithi an tam | Falam Online Media\nAugust 18, 2021 Ni Hnem Sung\t0 Comments\nChin National Organization cun a ralkap CNDF le mipihumtu ralkapbu dangdang thawn Falam peng sung le Lairawn lam ih ralhraang an do nak thu pawl cu August 18 ah tlangthannak an nei.\nJuly 1 ah Falam peng sung ih PDF (Kalay) thawn SAC ralhraang an do nakah ralhraang lam 4 an thi mi thu siseh, July 21 ihsin thok Falam-Hakha lamziinpi ih pengdang CDF thawn SAC ralhraang an do ṭum ah ralhraang 15 hrawng an thi mi thu siseh, Lairawn le Kalay peng thlanglam ih PDF (Kalay) thawn ralhraang an do nak thu pawl cu Chin National Organization in a hnuailam bangtukin thusuahnak an nei a si.\nDoawknak thu pawl\n1. 2021 July ni (1) ah SAC Ralkap pawl in Chin Ramkulh, Falam Peng sungah Hriamhreipi pawl thawn an kapih, CNDF le a ṭuanpi PDF (Kalay) kom-aw in, mah le mah kilhim-awknak ah kan rak kap ih SAC Ralkap lam ihsin mi (4) an thi a si.\n2. July ni (21) ihsin ni (29) tiang ni ?? sung, Falam-Hakha lamzinpi parah SAC Ralkap pawl in Hriamhreipi le hriamhrei dangdang pawl thawn nasa takin an kap ih, CNDF le kan ṭuanpi Pengdang CDF pawl thawn komaw in, mah le mah kilhimawknak ah kan rak kap ih SAC Ralkap lam ihsin mi (15) kiangkap thi in, mi (20) leng hriamhma an ngah.\n3. Kan Lairawn ah, July thla sungih Do-Nwe kahawknak le August thla sungih Kalay peng thlanglam kah-awknak pawl ah kan ṭuanpi PDF (Kalay) le CNDF kom-aw in kan kap tlang a si.\n4. August ni (1) ihsin ni (15) sungah Falam peng sungih Falam-Hakha lamzinpi ah SAC Ralkap pawl in Hriamhreipi le hriamhrei dangdang thawn an kap salih, CNDF le Pengdang CDF pawl komaw in kan rak kapih, SAC Ralkap mi (20) hrawng an thi ding tiah zum a siih, mi (10) luan hriamhma an ngah. Cui’ kahawknak ah Drone pakhat kan kap thla a si.\nHminsin : zuk remcang hman men mi a si.\n← Inn sak saal ṭul ding khawp in SAC ralhraang pawl in Ṭaal khua an Ṭheuhsuah\nKawl ralkap 15 in Meithal le Ralthuam phunphun an tlan pi →


Fa 19 A Nei Ih A Nautabik Ih Hmin Ah ‘A Tawk’ Tin A Sak Hnuah Fa Neih A Tum Nawn Lo – Meifar\nTurkey pacang in nupi pahnih anei ih fa 19 an nei zo, Turkey ramsung ah nupi pahnih neih siang asilo ruangah pakhat lawng an ram daan le dun vekin anei ih pakhat sawn cu an sakhua daan in anei. A nupi hmaisatu in fa 10 anei ih netatu in 9 a nei, a fapa nautabik ih hmin ah ‘A tawk’ tin a phuah.\nA nupi hmaisatu in, “Atir ahcun a nupi thar hi ka rak thik thei tuk, asinan a rei hnuah cun kan duhdawt aw tuk ih unau vekin kan um. Fa khal kan nei veve zo ih a fale pawl cu ka fa vekin ka zoh, ka fale pawl khal amai fa vekin arak zoh ve” a ti.\nFa 19 an neih hnuah Covid-19 thlisia a hrang ciamco ruangah an innsang ah harsatnak phunphun an tong. Sumpai lamah harsatnak an ton ruangah nauhak 4 cu tlawng an kai thei nawn lo.\nInnsang pabik in, “Harsatnak kan ton ding ti rak theicia sehla cun fa tampi ka nei zik lo, ka fale pawl hi zanriah ei loin an it caan khal aum. Tualsung thuneitu pawl hnenah theihternak kan tuah rero lai” a ti.\nCNDF: ‘Kahawknak Thusuah’


Thailand MP In, “Myanmar Raltlan Pawl Kan Humhim Ding” A Ti – Meifar\nThailand MP In, “Myanmar Raltlan Pawl Kan Humhim Ding” A Ti\nDecember 26, 2021 admin Leitlun 0\nMyanmar ramsung a buai pekte ah Thailand ram in raltlan pawl a cohlang lo lawk ih an ramsung ih tlanlut pawl cu an rak kirter sal.\nTuiṭum ahcun Prime Minister Prayut Chan-o-cha in, “Myanmar raltlan pawl kan humhim ding, an ṭulsammi siivai le ei le in khal kan pe ding” tin ṭuanvo neitu pawl hnenah raltlan pawl rak humhim dingin thu a pe.\nThailand ramsung ah Myanmar raltlan 90,000 lenglo an um zo ih, “Raltlan pawl cu an ram a ṭhahsal tikah an tlungsal ding” a ti. Thailand-Myanmar ramri ah ralhrang le mipi kilhimtu pawl cu nasa zetin an kapaw rero lai.\nThailand ramsung khalah bomb ava tla puak ṭheu ruangah Thailand ralkap in Myanmar ralhrang pawl cu kap ve dingin tim an tuahaw rero lai. Prime Minister Prayut Chan-o-cha in, “Ramri kiangkap ih um Thailand mipi pawl cu nan inn le lo suahsan ih nan tlan a ṭullo, Thailand ramsung ah an ra cangvai asilen warning kan pe ding” a ti.\nPhun 9 Kailai Tleirawl Cu PDF Tin An Kai, An Hrem\nFranklin Graham In, “Herod In Naute Jesuh That Arak Tum, Kum 2,000 Liamzo Ihsin Satan In Christmas Arak Siatsuah Tum Zo” A Ti


Kum Upa Pawl Harhdamnak Hrangah Norway Ram A Tha - Chinland Today Media\nKum Upa Pawl Harhdamnak Hrangah Norway Ram A Tha\nOctober 7, 2014 11:21 pm·0 comments\nInternational Global Age Watch in leitlun ih ram hmuahhmuah 96 pawl an zoh felnak ah Norway hi, kum 60 tlun pitar/ putar hrangih hmun nuam bik a si ih, Sweden, Switzerland, Canada, Germany le Afghanistan ram pawl cu kum upa pawl hrang ih hmun harsa bik a si thung.\nReport ah tuihnu kum 2050 ahcun leitlun pumpi ih minung um lakah 21% cu kum 60 tlunlam an si thluh ding ti’n a tar lang. Ram 40 sungah an ram mipi hmuahhmuah lak ah 30% tlun cu kum 60 tlun lam an si thluh ding, a ti. UN cun kum 2030 ah leitlun ah kum 60 tlun minung hi 1.4 Billion an um ding, a ti.\nRam tin ih ca thiam pawl zirnak ah- income security, health, personal capability le environment pawl hman an si. Ram tinkim tahnak ah cun Australia, Western Europe le North America ram pawl hi an din hmun a t’ha, an ti.\n2015 Leitlun Ram Thabik Chin Mipi Ceennak Khawpi Pakhat In Ngah\nLeitlun Khualtlawnnak Hrang Ih Passport Huham Neibik Ram\nIndia In Nuclear Thulungrualnak Canada, Australia le S Korea Tuah\nOBama In Thuanthu Pakhat Si Ding Ah Thil A Tuah Lala\n“Chin Today” Zarhtin Thuthang Ram (4) Ah Hard Copy In Kan Suah


Chin Ram le Miphun - Chinland Today Media\nChin Ram le Miphun\nJuly 10, 2013 11:04 am·0 comments\nChinram cun ni suahnaklam (saklam) ah Chindwin tivapi tiang a huap ih ni tlaknak (thlanglam) ah tui Tripura State ziangmawzat tiang, hmarlam ah Cachar le Manipur State ziangmawzat tiang, le simlam ah Chittagong tlang tluan tiang a huap.\nChinram kimvel cu peng 91,000 tluk a siih 1993 tiangah milai million 4 tluk an um.\nTuini ih a langsar bik “Chin State” le “Mizoram State” timi hi an pahnihin CHINRAM sungah an tel ih hite pahnih kawm hman hin Chinram pumpi cu a huap thluh ban hrih lo. Saklam ih um “Chin State” ti mi cu Kawl cozah in a duhduh in Chinpawl lungkimpinak tel loin a rinkual men mi a siih thlanglam ih um “Mizoram” khal Mirang (British) pawlin an duhduh ih an rak rinkual men mi “Lusei Hills” ihsin rung suak a si.\nChinram minungpawl cu anmah le mah an kawhawk dan hmun khat le hmun khat ah a bangaw lo. Hmun hrekkhat ih Chinmi pawlin anmah le anmah “Zo” tiin an ko aw, a hrek in “asho” tiin , a hrek in “Kuki” ti’n, a hrek in “Lai” tiin, a hrek in “Mizo” ti’n, a hrek in “BAwm” ti le a dangdang in an koaw. Asinan an zaten hnam khat ci khat an si ih “Chin” kan ti mi hin a huap tel thluh.\nKan Chin pipu pawl cu Kawlram an thlen hnu cun hmunkhat le ramkhat ah an umkhawm nawn lo. Tirawl hawl awlnak le ral daihnak hmun pan in hmun dangdang ah an vaidarh vivo. Kan Chin miphun pawl umdarhnak hmun hrekkhat pawl cu:\n(a) Saklam Laitlang (Northern Chin State) Falam peng, Hakha peng, Thantlang peng ah Laimi, Zo le Mara miphun pawl an um. Tedim peng le Tonzang peng ah Zomi, Zo le Thado, Kuki miphun an um.\n(b) Thlanglam Laitlang (Southern Chin State) Mindat peng, Kanpetlet peng le Matupi peng ah Cho, Dai, Mara, Chinpung miphun pawl an um. Khumi miphun pawl cu Paletwa peng, Kanpetlet peng le Rakhine tlangtluan ah an um.\n(c) Lairawn (Kalay-Kabaw Valley le Yaw-Saw Valley) Saklam Lairawn (Kalay-Kabaw Valley) ah Laimi, Zomi, Thado le Lusei miphun pawl an um. Thlanglam Lairawn (yaw-Saw Valley) ah yaw, Sumsi, Chinpung, tongta, le Khumi miphun pawl an um ih, mi tam sawn cu Chin nunphung thei nawn lole Chin tong thiam nawn lo an si. Asho miphun pawl cu Magwe ram then, Pegu ram then, Ayeyarwaddy ram then le Rakhine tlangtluan ah an um.\n(d) India: Mizoram ramkulh ah Lusei, Hmar, Lai, Mara miphun pawl an um. Manipur ramkulh ah Meitei, Hmar, Thado, Lusei le Zomi miphun pawl an um. Tripura ramkulh ah Halam, Lusei le Kuki miphun pawl an um.\n(e) Bangladesh: Chittagong tlangtluan ah Mru, Kuki, Lusei, Khumi, Khiang, Pang, Bawmzo, Lai le Chinbok miphun pawl an um.\n(f ) Chin miphun hlo pawl: Chin miphun hrekkhat pawl cu miphun dang lakih an umnak a rei tuk ruangah Chin miphun an si ti an theiaw nawn lo. Cu pawl cu:\n(1) Lairawn ih um Yaw miphun,\n(2) Tripura ramkulh ih um Rupini le Kawlawi miphun,\n(3) Manipur ramkulh ih um Eitei, Lamkang le Koireng miphun,\n(4) Nagaland ih um Aimol, Anal, Cawhte, Chiru, Maring, Monsang le Mayon miphun pawl an si.tihi thuanthu ngantu ih ngan duhdan asi nan tu ahcun Chin mi sinak thei nawn lo Mizo khal an tel zo. Kan hlauh vingvo ding hi an phan um. Kan hlo cupco zo.\nCHIN NATIONAL DAY SUAHKEH DAAN\nKawlram Politic Dinhmun Parah Thinhar


Kaihkhih tuar Falam mino pawl cu Voi 10nak Thuṭhenzung ah suahpi - Falam Online Media\nKaihkhih tuar Falam mino pawl cu Voi 10nak Thuṭhenzung ah suahpi\n2021, Dothlennak thawn pehpar ih kaihkhih tuar Falam mino pawl cu May 20 ah voi 10nak thuṭhenzung an suahpi tiah theih a si.\nFebruary thlacem lam ih kaih tuar Salai Bawi Hlei Cuang, Pa Kyaw Kyaw le Pa Za Lian te hrang ahcun thuṭhenzung voi 10 suahpinak a siih April thlalai hrawng ih kaih tuar Salai Cung Lian Mang hrang ahcun tuṭum hi voikhatnak a si.\nKaihkhih tuar Falam mino 4 hrangih Shih-ne ṭuantu U Ko Ko Ṭa cun, “Mang Kuk thu ahcu hmaisabiknak a si vekin tazacuaitu, tazacuai tuartu, Shih-ne pawl le thuṭhenzung bawi pawl meeting nak lawng a si hrih”.\n“Culodang mino 3 ih thu cu district zungih an thlenmi zuk pakhat thu ah Daan thawn a mil aw lo ti`n kanmah lam cun elnak kan nei bet. Neta zungih an suahpi saal tikah thuṭhenbawi in district zungih thu cu a relfel dingih cumi hnu ah kan mah lam ihsin tetti pawl kan thunlut ve thlang ding” tiah Chinland Herald Daily News hnen ah a sim.\nKaih tuar mino 4 thuthawn pehpar in Chin ramkulh uknak council thawn neihhnaitu mipakhat cun “kaih tuarmi pawl hi a reihlan ah thlah thluh saal dingin thuhla a leeng thok rero thlangih cutikah kan naule pawl tla an tel dingah kan ruahsan” tiah Chinland Herald Daily News hnen ah a sim.\nThuṭhenzung cun June 3 ni khiah in thuhla relsak saalnak nei dingin a ko saal hai tiah theih a si.\n← Pu No Than Kap cu a nunnak hrang tiang phan sak um\nFalam palik pakhat CDM ah tel thok →\nChin ram huap Tlawngap tumtu cazin ah Falam peng in hmai hruai\nMay 25, 2021 May 26, 2021 Ni Hnem Sung 0\n2013 – 2016, Surbung Airport TimeLine Thlirnak


Falam peng le Sagaing ramṭhen ihsin zuamtu CNLD palai ṭhenkhat Anka | Falam Online Media\nFalam peng le Sagaing ramṭhen ihsin zuamtu CNLD palai ṭhenkhat Anka\n2020 Myanmar rampi hrilawknak ah tumtah vekin CNLD cak lo hman seh la Falam peng le Sagaing ramṭhen ihsin rampi hrilawknak ih zuamtu CNLD candidate ṭhenkhat cun mipi hnen ah lungawithu simnak le thazang peknak an nei ih, online ih kan hmuh thei sun lungawithusimnak pawl cu a tanglam ta vek an si.\nPu No Than Kap (Pyine 2, CNLD)\nChin Party in Chin miphun ih a hloh rero zomi COVOPAWL lasal thei dingah, karbak pakhat ih retmi 2020 hrilawknak ah mah le tlin tawk cio thinlung, thazang, thiamnak le sumsaw suah in ṭan latu Ramsung le ramleng ih um Chin ulenau nan zate hnenah siseh,\nNehnak co thei dingah mitthli thawn Rawl ul in thla in cam saktu Pathianmipawl hnenah siseh,\nHnam hlamawi phunphun in phuah saktu le in zai saktupawl hnenah siseh,\nRuahsur le nisa lakah Lamzin bek le sia zawh in, bike le ke thawn harsa zetih tlan sukso rero khawtin Party hnatuanpawl hnenah siseh,\nThei tawk suah in Chin miphun DAMNAK thuthangtha thawn mipi kaithotu minopawl hnenah siseh, Chin party aiawh in lungawi thu ka lo sim.\nHrilawknak ah thianghlim ten nehnak co tumtu kan sizia kan langter theiih di a riam. Cun, tui ṭum hrilawk ihsin zirsuah mi ṭhazet zet kan nei ih hmailam hrang ṭan lak dan kan thiam phah ding ruangah lungawinak thotho a si.\nNehnak co duh ruangah Chin Party, a hleice in Keimah bulpak thangsiat ih thuphan i puh rerotupawl hnen khalah, ka parih nan lungput diktak ka theih\nphah ruangah ka Lung a awi.\nDemocracy dan thlunin Kum 5 vei khat hrilawk ah a cak, cak lo timi cu vote ngahmi tam le mal zoh in relcat men mi a si. A thupi sawn cu hril tlin mi in Kum 5 sungah ziangvek in ram le mipi hrang hna an ṭuan ti a si.\nSim rero zo bangin, hnam dam lo Chin miphun hrangah, hrilawk ih tlin le tlin lo hi a thupi zet nan thupibik ah ret theih a si hrih lo.\nChin Party a tlin thei ahcun, vote petu mipi in mai miphun ngaina ih dinpi ngamtu kan sizia a takin kan langter tinak a si ding.\nHriltlin mi MP pawl khalin, Chinram le mipi hrangah kan tumtah vekin ṭuan theinak can ṭha kan ngah thei ding ruangah, di a riamzet ding.\nHmanseh, miphun DAMLO kan si ruangah, miphun damnak thuthangtha kan theih fiang ding le kan hloh reromi, kan ram le ramri, kan nunphung, rinumnak mizia, mai ram le miphun humhim ih cawisan duhnak lungthin, kan anka le calai, mahlemah rinsanawknak tipawl ngahsal ih nei theisal dingah, tlangram le phairawn ih um Chin hnahthlak zaten lungkhat thinkhat pu in ke kan kar tlang thiam ding hi a thupibik.\nCui dinhmun kan thlen tikah cun hrilawknak khal ah kan tling ringring thei. Hmailam feh dan ding thu ah, Chin Party neitu cu Chin mipi kan si bangin, mipi duhdan in kekar ih feh vivo a si ding.\nChin lungput diktak neitu cun miphun damnak MEIFAR mihter siang kan um lo ding. Curuangah hi Meifar cu Chin miphun kan um kulhsung tesin fahlang san tiang, mit loin a alh a hliau deuhdeuh ding.\nChinram le miphun humhim ih cawisangtu Cung Pathian pekmi hnangam daihnak nan hnenah um hram seh.\nPu San Thawm Thang (S CAM, CNLD)\nTuitum kan hril awknak ah S CAM tohkham ka zuam nak ah CNLD dinpi tu kan Chin mino,nulepa mipi pawl nan duhthusam dinhmun ka lo thlenpi thei lo hi pawi ka ti zet,ngaithiam nak ka lo dil hai .\nSihmanseh la thanau hlah uh vote tam bik ngah tu silo hman seh la sumpai ih lei theih lo mi kan lungrual nak hi a man a khungtuk tuhi Foundation lungphum kan phum thok fang asi lungrual ten ke kan kar tlang ding ih nehnak cu kan hnen ah a ra kir sal leh ko ding a si.\nNan thazang sumpai thinlung ruahnak nan bangnak hmuah hmuah hi kei in lo sam thei lo hman seh la,kan miphun hrang cemthei lo lungrual nak mankhung ah Pathian in thlua in suahsak hramseh law.\nRam pe miphun hrang ah theitop in hmai kan nawr sinsin ding ti’n…..\nSalai Nhgepi Thian Uk Thang (Falam Amyotha hluttaw, CNLD)\n* Rampi ih hrilawknak ah tel thei dingin i tuahtu Pathian,\n* Vote 9000 lenglo in petu mipi pawl hnen ah siseh,\n* Cutiih vote thei dingin Chin party a dinpitu le bulpak i duhdawtu ram sung/leeng um unau rualpi pawl,\n* Myanmar ram le Chin miphun rian dingin Falam khuapi ah hrambun duhnak i nei tertu Falam hnahthlak zate le\n* i vote lehtu ding ka laicinsempi unau zate hnen ah lungawinak sim cawk lo ka nei a si.\nPu No Tawk Kap (Kalay Township Pyituh hluttaw, CNLD)\nTui’ țum Myanmar rampi hrilawknak ih kuang ka hun venak ah thinlung tak tei’ i dinpitu Unau, sungkhat le rualpi țha, ram le miphun duhdawttu nan zate tlunah lungawi thu ka lo sim. Nan țuan bangnak pawl ka lo sam thei lo ding nan ziangkim tithei kan Bawipa in mal lo sawm sehlaw. Miphun sinak dinpi in theihtawp suah vivo uhsi. Ka lung a awi.\n← US rampi Hrilawknak ah Thil ciang lo ziang hman a um lo – The New York Times\nCovid 19 vaccine dawt hmaisabiktu in a tuar mi Side Effect rel suak →


Delhi ih um raltlan pawl in lamzawh - Chinland Today Media\nFebruary 2, 2009 12:07 pm·0 comments\n02-02-09: Kawlram raltlan India khawpi New Delhi ih um pawl cu tuini 02-02-09 nazi 1:00 ah Delhi hmu lilai Janta mantar lam pi ah lamzawhnak nasa tak an nei. Bus (2) ih a feh mipi 100 vuakvel lamzawhnak sanbik cu 1990 election ih nehtu NLD, SNLD, ALD ZNC, MNDF, PND le NDPHR pawl kawmkhawm aw in Daw Aung San Suu Kyi (NLD), U Khun Tun Oo (SNLD), Min Ko Naing ( 88-Genaral student leader) le phungki hotu pawl suah theh ding an dil.\nLaam zawhnak ahcun Dr Tin Swe le mi dang pawl in thusimnak a neih hnu ah naingandaw tachin sak nak an nei.\nNi 29-01-09 khalah NLD party pawl cun leitlun ramkip ah theipi le aupi ding in pawlsawmnak a nei zo. Kawlram raltlan Delhi ih um pawl ih sim vivo nak ahcun a ni-ni hin kawl cozah a se vivo, a hleice in kan dung Cyclone thlisia ih kan ram a nuai ihsin kan ram mipi in in ei lam ah harsatnak an tawng a sinan, a cozah cun ziang hman a theihpi duh lo tin an sim.\nKum 1990 nehnak a cotu party pawl in a cozah pawl ih daan hrampi duanmi an pawm lo thu le 2010 ih hrilawknak a um ding khal an duhlo thu an rak than zo. India ih raltlan pawl cun an harsatnak leitlun ih theipi sinsin dingin le kawlram a venghnen ram pawl hnen ah Daw Aung San Suu Kyi suahlohli dingin an dil.\nMilitary Rule…………….Down Down\nWe want…………………Human Rights\nRelease Release………….All political Prisoners\nFree Free…………………Aung San Suu Kyi\nWe urge…………………..India support\nWe shall fight…………….We shall win


Ralhrang In CDM Tuah Sayama Telin Nunau 30 Cu A Burpin An Sualpi – Meifar\nRalhrang In CDM Tuah Sayama Telin Nunau 30 Cu A Burpin An Sualpi\nSagaing, Mingin Township, Ben le Utne Bok khua cu ralhrang pawlin an nuai ciamco. February thla sungah an nuai ciamco ih inn pawl khal an urkang, an rannung vulhmi uico, caw, ar pawl khal an thahsak ih an ei. An kaihmi CDM tuah tlawng sayama telin nunau 30 cu ralhrang pawlin a burpin an sualpit.\nAn khua ah internet le phone line pawl an phitsak thluh, an tuahmawhmi nunau pawlin an thuhla cu an relsuak ngam lo ih sahimnak hawlin ramlakah an tlan.\nTualsung mi pakhat in, “An ningzak ruangah an relsuak ngam lo. Khuami pawl khalin an relsuak ngam lo ih daiten an um, an nunnak hrangah a ṭihnung ding an zum ruangah an relsuak ngam lo ih ramlak ah an tlan. An parih thilthleng cu an relsuak asilen ralhrang pawlin an khua an siimsal dingih an that ding ti an phang” a ti.\nMingin ramsung, Tin Taw khua khalah innsang pabik cu ralhrang pawlin an kai ih a nupi le a fanu kumkim hrih lo cu an sualpi. Annih khal an sahimnak hrangah an thuhla a cipciar cun an tarlang lo.\nRalhrang Pawlin Mingin Ah Nunau 3 An Pawngsual Ih An That: Sagaing, Mingin khua ih umhmun khuar ralhrang pawlin tualsung nunau 3 an pawngsual ih an that thu April 5 ah People Defence Force Taung Dwin Region-Mingin in an phuang. March 28 ah ralhrang pawlin nunau pathum an kaihrem ih an sualpi, cumi hnuah an that. Pakhat cu kum 16 mi, kum 14 mi le kum 35 mi an si.\nṬuanvo neitu in, “Kan theih pekte ahcun anmahten an thataw tin kan thei, kan zingzoi hnuah uico pawl ih thahmi ti kan theisal” a ti. Ralhrang pawlin khuasung caw le naa pawl an ruksak ih Kalewa lamah an zuarsuak ṭheu.\nApril 3 khalah ralhrang pawlin Htone Gyi khua an va nuai ciamco ih raltlan thlam 12 an urkang, raltlan pawl cu an kai ih nasa zetin an hrem ciamco. April 4 sun khalah Gangaw-Kalay lamzin kap ih um Thaehlaw khua cu ralhrang pawlin an nuai ih pacang le a fanu an kai. Pacang kum 50 mi cu a dunglam ah a kut an tawnbet ih an velh ciamconak ah a thi, a thih hnuah a fanu kum 16 mi cu an sualpi ih an that. Ralhrang pawlin pafa ruak cu an urkang tin YPDF in an phuang.\nRalhrang Kuthnuai Ih Tedim Peng Uktu An Kap That\n2022 Kum A Si Nan Ethiopia Ram Ahcun 2014 Kum An Hmang Rero Lai


Dunglam kum 50 thuanthu kan zohsal asile Kawlram cozah hruaitu pawl tlukin Kawlram thuanthu parah siatnak thlentu le thansohnak canpualtha daltu an um lo tiah sim theih asi. Thawng inn sungah mi thawng tampi thlakmi, misual mi tha lo tiah mipi pawlin an simsiat nautat zetmi pawl hnakin hruaitu dinhmun cotu, rampi hlawknak le upatnak canpualtha an kutsungah a retu pawlin mipi siatnak tambik an thlenter ih thansohnak canpualtha tambik an dal asi tiah sim theinak a um. Ziangah tile ralkap cun ralkah an thiam nan rampi kaihhruainak lamah an tlaksam ruangah asi ti ah sim theih asi fawn. Kum 50 hnu ah anmah khalin an duh lo mi le an ruahban lomi leitlun ah farahbik ram, eiruknak tamnak bik ram pakhat dinhmunah Kawlrampi thuanthu an thlenpi tinak asi. Tuihlan kum 50 rei ah Rangon khawlipi cu Asia ramkulh ah khawpi mawi bik a rak si dah. Chin miphun thuanthu zoh asile Falam khawlipi cu “Falam pi e sialso duaini kan nei lo” tiah hla ah rak sak hnawh mi khawpi a rak si dah. Kan dunglam kum 50 sungah thansoh ding zatin a thangso loih khawpi innhnen, leitlun khawpi dang cu sim lo, Chin khawpi lak hmanah a tumsuk lamah siar telh theih asi zo. Ziangtin zo a mawh, timi hawlsuahnak si loin thuanthu tuahtha tu ding hruaitu tha zovek an si timi khawruahnak le nun bawmtu ah a hnuailamah tawite zoh uhsi.\nHruaitu tha timi ah biaknak, ramkhelhnak, le pursum leilawnnak lam khalah mibur hruaitu tha sinak hi bang awknak thutlangpi a um. Mibur pawlkom, (tahthimnakah, misual pawlkom, dan lo vekin sumdawng pawlkom, tvp) zapi ten a huap lo hmanah mibur pawlkom tamsawn ah hruaitu tha pawlih sinak, le cangvaihdan, nundan, mipi hruaidan pawl cu a tanglam pawlin a huap pam ko ding.\nHruaitu tha pawl cu:\n1) Dungthluntu tha\nHruaitu tha pawl hi dungthlungtu tha an si hmaisa. Tongfim in “Dungthluntu tha si hmaisa loin hruaitu tha na si thei lo ding” tiah sim asi. Hruaitu tha pawl cu midang hnen ihsin a zir hmaisatu an si. Hruaimi ih sidan, umdan, hnatuanpawl anmah rori in an zir hmaisa. Dungthluntu tha si hmaisa loin hruaitu si a duhtu pawl hi hruaitu tuanvo an lak tikah an cang sual theu asi. Midang hnen ihsin mibur hruaidan, palhnak le thatnak an zir hmaisak hlei ah anmah rori in midang dungthluntu ih dinhmun, hnatuan, umtudan pawl an zir hmaisak tikah hruaitu an si tikah dungthluntu pawl ih harsatnak, tulmi, le hlawhtlinnak lamzin an theihcia mi asi. Tlunlam, hnuailam, bangpi mi le kiangkap milai pehtlaihdan pawl anmah rori in an zir hmaisa asi. Cutin mibur pawlkom thazang, bungrua, le canpualtha pawl cu a thabik in an hmang thiam ih thupi thute thleidang thiam in an hruaimi pawl hrangah thatnak tampi suahpitu an si.\n2) Nun in lamhruai\nA fehlotu cu thlun ding khal a um lo. Thluntu umlo in mahte a feh tu cu hruaitu asi fawn lo. Hruaitu tha cun “tuah aw, tuah hlah aw” tiah mifial asilo ih amai nun rori in a fehnak lamzin ah midang in an thlun mi asi. Hruaitu cun thiltha hmuhmi a nei ih a hmuhmi thiltha cu thihpi tlak, nunpi thlak, a lei tisa nun hnakin a thupi sawn mi, amai bulpak lungawi diriamnak hnakin a thupi sawn mi tumtahmi lamzin parah a fehtu asi. A tumtahmi tawpnak ah thiltha rahsuah ding a hmuhcia ruangah harsatnak, nawmnak, dodalnak, tvp a phunphun, daltu pawl lakah ngil zetin a feh. Tumtah nak thleng dingin hmanrua le lamzin thu ah a buai lo ih a hmuitin mi, thupi bik ah a retmi sawn cu dingzet in a pan ih a feh. Cuticun a fehnak lamzin cu midang in an thlun.\n3) Nutudan Mawi\nHruaitu tha cun a tumtahmi a tha, tumruh zetin a hmuitin mi lamzin parah a feh lawng si loin a nitin nunah man a neihtermi pawl cu zohthlimtlak nun asi. A umnak mibur pawlin man an neih termi milai nuntu khawsakdan, a rian mi miphun pawlih Pathian a cawi mawi ih a rianmi miphun pawlih nunphung a cawisang in a tuahtha sawn asi. Amai nuntudan, tongkam, cangvaihdan ah siseh insang le khawpi kaihruaidan, sumpai laklut le hmandan, milai a pehtlaih dan ah siseh zohthimtlak nun a nei asi. Tuanvo tumpi hmuitinmi nei in nitin a nun rualrual in a kiangkap minung pawl hrangah mitthli tlaknak, siatnak, huatnak tipungtu asilo ih lungawinak, duhdawtnak le thatnak tipungtu asi. Thiltha a tumtahmi tuansuak ding le ngahnak dingah midang a nam thla dah lo ih midang lungawinak siatsuah tahratin siseh mi pakhatkhat nam thla tahratin a tumtah mi tuansuah a tum dah lo. Midang mawhnak le palhnak in amai hmai phiahfai a tumdah loih lamzin dikah a nun in a kiangkap minung, a pehtlaihmi pawl a hruai sawn asi. A rianmi Pathian thawn a harhdammi pehtlaihnak a nei. Bulpak nun, insang, khawtlang, mibur le pawlkom pehtlaihnak le telve nakah zohthlimnak nun a nei asi. Phunzai hmang le thusia karhzai tertu asi loih thiltha, remdaihnak, hringsuaktu sawn asi. Cutin cozah kumpi le leitlun khawmual, sersiammi ziangkim thawn a pehtlaihnak khalah zohthimtlak nunmawi in a nung.\n4) Thlengtulmi Thlengtu\nTappi kawmah to men dingah zohman hruai an tul lo. An feh lo ahcun hruai an tul fawn lo. “Hruaitu” a tulnak san cu a tu ih umnak hmun ihsin hmun dangah feh a tul ruangah asi.Umnak hmun kel ah um ringring dingin zohman in hruai an tul lo. Hruaitu cun a tu fang dinhmun ihsin a hlatnak hmunah mipi a hruai. Hruaitu tha lo pawl cun mipi le pawlkom, rampi cu hmailam ah fehpi lo in anmai diriamnak hrangah senpi mipi rampi canpual tha le bungrua pawl cu an hman tikah thuanthu dunglamah an tawlhpi theu asi. Hruaitu tha cun an hruaimi pawl cu hmailamah an fehpi. Hmailam ah fehpi dingin thleng tulmi an thleng. Tuah kel, umkel, ti kel, dinhmun kel ihsin thansohnak hmailam pan in mipi an fehpi asi. Thleng tulmi thleng tikah umkel ti kel dinhmun kel parah lungawi tawktu le nuamnung cen theutu, hlawkpitupawl in an duh loih an do theu. Hruaitu tha cun a tui dinhmun ihsin an hruaimi pawl hmailam an pan pi ih dodalnak le dunglam ihsin hnukcaitu karlakah thlengtul mi thleng in, dunglamah tanta tulmi tanta in thuanthu hmailamah an fehpi asi.\n5) Siahhlawh Hruaitu\nKhuahlan san ahcun hruaitu pawlin an hruaimi pawl cu sal vekin an rak sawr. “Tuah aw, tuah hlah aw” tiah mi an fial ih rannung vekin an rak hmang, an sawr, hna an tuan ter, an duhmi an tuah ter. Cui hlei ah an hruaimi pawlin anmah bang ding an duh lo, an tih, an huphurh ruangah anmah bang thei dingin an ruahmi pawl cu an simsiat, thangsiat, relsiat, nam thlak, lamzin an phihsak, a cancan cu a thah tiang an rak that theu. Santhar Khrihfa hruaitu tha pawl cun an rianmi pawl hrangah thiltha an tuahsak ih Pathian vozem le tuanvo pekmi tuansuak thei dingin lamzin an khihhmuh in an kaihruai sawn asi. Anmah hnakin an hruaimi pawlin thiltha tam sinsin an tuansuah thei nak ding hrangah an pum an pe aw sawn asi. Hruaitu tha cun anmai hrangah an hruaimi pawl an nung asi lo ih hruaitu sawn cu an hruaimi hrangah an nung sawn asi. “Milai fapa cu ren dingah a ra lo ih mi rian dingah a ra asi” tiah Zisu in in sim vekin hruaitu tha cu mi riantu sawn an si. A mawh a palhtu pawl mawhsiattu asiloih a mawh a palh le a santlai lo pawl cu lamzin ding le ngil, tha ah a hruai sawn asi. An theih thiam lomi le hmuh thiam lomi pawl cu hmuhsak in an phurrit sawngtu asi. An hruaimi pawl cu Pathian in a sersiam vekin, tumtah a neihmi vekin nun pitling an neih theinak dingin an kaihruai. Hruaitu tha, siahhlawh hruaitu cun an hruaimi pawl cu anmah hnakin thangso sinsin dingin an rian sawn asi.\n6) Hruaitu tha Hringsuaktu\n“Aiawh tha hringsuak lo hlawhtlinnak cu hlawhtlinnak ngaingai asilo” tiah sim asi. Hruaitu tha hringsuak lo hruaitu cu hruaitu hlawhtling asi thei lo. Sankhat sung ei ding khawpkham hmuh lawngah a lungawi tawk tu hi hruaitu tha asi lo. Hruaitu tha cun amai san ni khatkhat ah a cem leh ding ti a theihcia tikah hruaitu tuanvo a tuan thawk ihsin amai aiawh tu ding hruaitu tha hringsuak dingin siseh amah in atuansuak mi hnakih thasawn tuansuak thei tu ding hruaitu a timtuah cia ih a zirh, a kaihruai ih cutin amai can a cem tikah hruaitu tha dangin thuanthu cu cak sinsin in hmailamah an fehpi thei ding hrangah a hram thawk ihsin a timtuah cia asi. Hruaitu tha cun a hmuhmi lamzin cu midang a simsawng ih tuan duhnak nei dingin a forhfial hai asi. Cutin thuanthu cu sankhat hnu sankhat pehzawmtu tuan sunzawmtu in an pehzawm vivo tikah san deng tiangin thuanthu nung cak zetin fehpi vivo asi theu. Hruaitu tha pawl cu an taksa a thih hnu hmanah an sulhnu a nung ringring ih an lamzin sialmi parah tesinfa, dungthluntu pawlin an thlun in thiltha tampi an hringsuak asi. Cutin hruaitu tampi in an tuahsual theu mi “rei tuk tiang hruaitu sinak lak” loin anmai aiawh thei tu, tuanvo sawng thei tu hnenah tuanvo peksawng an thiam theu asi. Cutin hruaitu tha an hringsuak ih anmai hruai sungah tuansuahmi hnakin tha sinsin tam sinsin tuansuaktu hruaitu tha pawlin a tikcu can te ah tuanvo an lak tikah santhar canpual tha lakah a thabik in canpual hmang thiam in thuanthu an tuah tha ih tuanthu mawite tantu hmaihruaitu an si.\n7) A thazawng lungput\nLeitlun hruaitu thuanthu zoh tikah a sezawng lungput in hruaitu le a thazawng lungput thawn hruaitu an um. Hitler, Sadam Hussein, Kawl ralkap pawl tvp hi a sezawng lungput thawn mipi hruaitu an si. Hitler cun German pawl cu leitlunah miphun pi bik ah a ruat ih midang uk bet duhnak lungput a nei. Jews pawl huatnak a nei. Sadam Hussein cun huatnak thawn hram a thawk ih America le Israwl pawl huatnak in a khat. Kawl ralkap pawl hi Mirang pawl huatnak in an thawk ih kawlram sung ih miphun dang pawl ukbet duhnak lungput thawn kawlrampi an hruai tikah an tawpnak cu zoh mawi lo zetah a cang. Huatnak, ikfiknak, thatlonak tipungtu hruaitu pawlih tawpnak cu duhnunglo zet asi theu, thuanthu an tawppinak cu dunglam kirsal tul asi theu. An feh hla poh le dungkirnak a hla sinsin theu. Zisu Khrih leitlun a rat tikah “leitlun mawhsiat dingin a ra lo, rundam dingin a ra sawn.” Khrihfa zumtu hruaitu tha cun mibur kaihhruai tikah midang mawh le palh nak parah hngat aw loin, huatnak tipungtu siloin thiltha hmuhmi, duhdawtnak tipungtu, midang nam thlak mi le relsiat simsiatnak parah hngat aw loin hmuhnak dik, thatnak lamzinpi parah mah feh tahratin mipi le thuanthu an hruai sawn asi.\nCutin sim tikah hruaitu tha pawl hi pawlkom ah lungbik, number one an si ringring ding tinak asi lo. Mi zokhal, mai kiangkap minung pawl parah a selam a tha lam an ciahneh cio vekin riantu tha, lamzin ding le ngil ah hruaitu tha, nun in lam hmuhtu si cio ding duhsaknak in ngan mi asi. A ngaingai ah kan zoh asile Bawi Zisu tluk tu hruaitu tha leitlun ah an suak hrih lo ding. Asinan leitlun in Bawi Zisu hnakin tualthat Barabbas an hril sawn asi kha. Hruaitu tha cu mibur pawlkom lu-bik a tuan ruangah asilo, a nun hi thluntlak asi ruangah mi in an thlun sawn mi asi. Nang, casiartu, ziangvek dinhmunah na um ti mi zoh hlah aw, hruaitu tha nun hi Khrihfa nun, Khrih dungthluntu pawl nun asi sawn. “leitlun eng nan si” tiah Zisu in in sim vekin kan umnak kipah eng, milai nundan hruaitu, lamzin dik hmuhtu si cio uhsi. Cutin Zisu in in zirhmi lamzin kan thlun cio asi ahcun leitlun killi ah tekdarh hman nungna, Khrihfa asimi Chin miphun pawl, kan thlennak kipah lamzin dik ah kan kiangkap minung pawl hruaitutha kan si theinak lamzin umsun asi.\nPathian in na pehparmi poh hnenah lamzin dik hmuhtu, lamhruaitu si dingin lam lo hruai camcin hram seh!


Gothic Metal | VCTH\nHome » Awnmawi » Gothic Metal\nBy vcth on November 16, 2013.\nGothic metal lole goth metal cu heavy metal ih a thahri pakhat a si. Gothic metal hin komkhawm mi a nei ih heavy metal ih hmainor tu le gothic rock ih thimkhawzing bang thinnaunak pawl thawn komkhawm a si. Hih thahri hi 1990 thok lamin Europe ram ah rak thokmi si. A ra putsuaknak cu death/doom, death metal le doom metal komkhawm mi in a si. Gothic metal music cu band par ih zir in gothic lam hoih in mah le style an nei cio. An hlafang pawl tla cu a tlangpithu in khuaruahnak lam a siatsuah thei mi le aihramnak thawn si ih gothic fiction in thawkkhum mi a si hleiah bulpak cio ih hmuhtonnak pawl tla a tel cih.\nHmaisa gothic metal lamhruaitu pawl ah Paradise Lost, My Dying Bride le Anathema an si ih an zaten nitlaknak lam England lam an si. Adang 1990 vk lai ih lamhruaitu pawl ah cu Type O Negative a si ih United States in a si, Sweden lamin Tiamat, le Netherlands lamin The Gathering tla an si. Norwegian band a si mi Theatre of Tragedy cu “ beauty and the beast” tin a ṭhanglian ih, mi- ngair(mi va ngair ih aw-suahdaan vek) mipa aw le nunau aw-fiim(clean) komkhawm mi aesthetic (music mawinak lam thawn pehpar mi) a si. Gothic metal group pawl lak sungin phundangten ro rak cotu a si. 1990 kumlai hrawng ah, Moonspell, Theatres des Vampires le Cradle of Filth pawl hin black metal lam ah an va luangter vingvo. Kum sawmbi cemlam ah cu gothic tin phuntam pi a raksuak mi symphonic metal rak ṭhanglian tertu cu Tristania le Within Temptation an si. Cutin, 21st century ahcu, Europe ramsung lamah hmunhma a lak nasa ih a hlei in Finland group pawl asi mi The 69 Eyes, Entwine, HIM, Lullacry, Poisonblack le Sentenced pawl hin album pawl suah in an rak turu nasa. Mahbelte, US lam ah cu band mallai te lawng a um, HiM, Lacuna Coil, Evanescence pawl hin hlawhtling nak an hmu phah ve.\nGothic metal> Tawi famkim ten simfiangnak:\nStylistic origins: Gothic rock, doom metal, death/doom\nCultural origins: 1990 thoklam, Europe\nTypical instruments: Vocal, electric guitar, bass guitar, Drum, keyboard, le violin pawl


UN In Geneva Ah Conference Tuah Ding - Chinland Today Media\nApril 20, 2009 8:06 pm·0 comments\nUN ram hrek khat pawlin miphun leh miphun thlei dan awk nak thuhla rel khawm dingih Conference an tuah dingmi cu Switzerland ram Geneva ah an thawk thlang dingih. Hi Conference ni nga sung tuah dingmi awn nak ah UN Secretary General Ban Ki-Moon in thu a sim dingih Iran President Mohmoud Ahmadinejad khal thu simnak can pek a si.\nHi Conference ah hin US, Australia leh Germany ram pawlcu tel an tumlo ih, France leh Britain ram cun tel an tumthu an sim. Hi Conference hi mi tampi cun Juda mipawl do nak lamhawi Anti Semitic ih ruatin an duhlo a si. UN Human Rights hotupa Novi Pilay cun ram hrekkhat pawlin himi Conference ih tel an tumlo cu thil an thei fianglo ruangah a si ati. mi tampi in miphun leh miphun thleidan awknak ruangih harsat nak an tawn theu ruangah Conference hi tuah a si ati bet.\nKum 2001 ih Durban ih himi Conference an tuah tum ah khan Iran President Mohmoud Ahmadinejad in Israel thuhla a rel suak ruangah buainak a rak suak zo a si. BBC Correspondent, Imogen Foulkes cun himi Conference ih US tel a tumlo nak san cu Iran President in Israel thuhla a relsal dingih an zum ruangah leh, thureltu hrek khatin leitlun pumkhat awknak lam thu rello ih a buai zawngih thurel an um theu ruangah a si ati. Pope Benedict XVI cun hi Conference hi miphun leh miphun thlei dan awknak tireh tu dingih thil thupi zet asi ati.\nIndia In Satellite Kap Suak\nIsrael leh India mithiam pawl kawmkhawm aw ih an tuahmi Radar Imaging Satellite\n(RISAT-2) cu tuizing nazi 6:45 ah khan Chennai khawpi ihsi thlanglam Km 90 ih hla Satist Dhawan Space Centre ihsin hlawhtling zetih kahsuak a si ih, RISAT-2 hi Kg 300 ih rit asi. Himi rualah hin thilzir nak dingih hman ding Satellite fate Kg 40 ih rit ANUSAT khal kahsuak telcih a si. RASAT-2 hi ram kilhim nak dingih hman ding asiih, Ramri tluanih thil a zukmi pawlcu Defence pawlin an tangkai pizet dingih ruah a si.\nHi Satellite hi nikhaw sia leh zanthim lak khalah hman thei ringring asi dingih, ziangtik lai khalah leilung parih thil umdan pawl a runzuk thei ringring ding asi. Hi Satellite kapsuak dingin mithiam pawlin Tihni zing nazi 6:45 ihsin an tawlrel ih Tuizing nazi 6:45 ah an kapsuak thei asi. Hi Satellite pahnih hin tu ah hin tluangzetin leilung an hel lai rero ih RISAT-2 ih zukmi pawlhin leilung parih thil thupi tihnung thlengthei dingmi tilian leh leilung min tivek leh tipi parih lawngpi umdan ti pawlkhal a thei thluh thei ding asi.\nSatellite fate Kg 40 tuhi India ramsungih Anna University leh tlawng saza pawlih kum 6 sungan tuahmi asiih, tuhi Inida tlawngta pawlih thiamnak ih kahsuak vemi thil hminsin tlak hmaisabik a si. Chairman G Madha Nair cun RISAT-2 hlawh tlingzetih an kapsuak thei cu lungawi um atiih, Hi Satellite hi ram hrangah thil thazet asi dingih ram dangih si a thuptei India ram luh tumtu pawl khal a hmusuak theiding asi ati.\nSri Lanka President In LTTE Pawl Cozah Kut Ah Pe Aw Dingin Thu Pe\nSri Lanka President, Mahindra Rajapaksa cun LTTE hruaitu V Prabkakaran leh a dungthlun pawlcu Nazi 24 sungih Sri Lanka Cozah kutih pe aw dingin thu a pe. Sri Lanka President Mahindra Rajapaksa cun thutiam sungih an pe aw lo a si ah cuh Sri Lanka ralkap pawlin Vanzam leh meithal tum pipi thawn LTTE pawlih tawmkhawm nak ram Km 20 bial cu an kap ciamco thlang ding asi ati.\nLTTE pawlih tawmkhawm nak ram Km 20 bialte sungah hin civil mi 100,000 hrang cu an tar tahak laiih cumi sungah minung 35,000 hrawngcu hmunhim lamah thiarsuak zo an si. LTTE pawlhi Sri Lanka ralkap pawlin Km 20 sungte ah an kulh thluh zo ih raldo nak Vanzam leh Meithal tum pipi thawn an kulh lai a si. himi laiah LTTE pawlih umnak hmun ah tuisun ah thihcilh Bomb a puakih minung 17 an thi, Sri Lanka ralkap pawlin an sim nak ah hi Bomb puakcu LTTE pawlin an mangbang tuk ruangah an ti puak mi a si ding an ti.\nBBC Correspondent Charley Haviland cun LTTE pawl umnak ihsin Civil mipawl 35,000 hrawng hmunhim lamih thiarsuak an sicu thla khat sung an do awknak hnu ih thil tha tuahmi hminsin tlak asi ati. Sri Lanka ralkap thu puangtu Brigadier Udaya Nanayakkar cun Sri Lanka ralkap pawlin LTTE pawl hnenih Civil mi um pawl runsuah nak ding leh LTTE pawl nuai cimit dingin ral thuam phunphun thawn an kap rero lai asi ati Sri Lanka rambuai nak thu ruangah Britain in Defence Secretary hlun Des Browne cu UN hmunpi lamah an thlah lai asi.


Thih Ih Hlawknak: Dr. S. Ṭha Nei Fai – Meifar\nThih Ih Hlawknak: Dr. S. Ṭha Nei Fai\n“Mitha an thi ih zohman in an theithiam lo, zianghman ah an siarlo. Asinan an thih tik ahcun a ra thleng dingmi thilthalo le retheih zonzaih an tuar nawnlonak hmunah an thleng (an cawl). Ziazatha a neimi pawl cu an thih tikah hnangamnak le colhhahdamnak an ngah a si” (Isai.57:1-2).\nMinung ih raal tumbik le neta bik cu thihnak a si (I Kor.15:22). Zokhal ih kan huatbik, duhlo thlurthlo bikmi a si. Asinan thihnak hi Pathian ih thlentermi a si ih a thatzia zohman in an theithiamlo ih zianghman ah an siar fawnlo, Bible in a ti. A va dik em!\nZumtu thih ih hlawknak cu: (1) Sual ih huham natnak in an luat (Rom 6:7). Zokhal nat neilo kan umlo. Khirhkhan deuh tuar le tuarlo, phuntam deuh nei le neilo lawng kan si. Cucu siivai le sibawi ih an neh le nehlo a um.\nZohman in cuih kan tuarmi natnak khirhkhan le harnak in kan ruun aw theilo. Cuih natnak in Pathian in thihnak hmangin a mipawl a runsuak theu. Zumtu thi cu sualih huham natnak in an luat verver… Amen.\n(2) Leitlun harnak a phunphun an suahsan (Isai.57:1): Kan hrangih thabik, dikbik le nuambik cu Bawipa lawnglawng in a thei ih in pe thei, in tuahsak thei. Mithapawl cu cuih harnak an tuar Bawipa’n a siang nawnlo ih an nunnak a laak sak.\n(3) Retheih zonzaihnak in an cawl (Isai.57:2): Leitlun cu zing kan thawhin thinbangnak le beidonnak thusia hlasia lawnglawng kan thei. Innsang nunnak ding hawlin kan taksa a zonzai tuk, kan ram dinhmun phunphun ruatin kan thin a pit hluahhlo.\nCumi sungin Bawipa’n a mi, hrekkhat cu colhsan hai seh, a ti ih an nunnak a laksak. Hahdam takin an cawl hiahhiah. Helhkam an nei nawnlo, buaipi an nei nawnlo. Colh taktak in an cawl.\n(4) Nuamsawn ram an thleng (Luka 16:22): Kan ram a hartuk ruangah mihrek cu ramnuam sawn ah an feh. Ramhar bik suahsan ih ramnuam sawn duhdawtmipawl an feh thei, an thlen thei tikah a pek ahcun kan tuar theilo, kan ngaithiam theilo. Asinan khua a rei cun a ziaum saal.\nKan duhdawtmi in leiharnak suahsan in leitlun ramnuam hmuahhmuah hnakih a let thawng tampi ih nuam “Vancung Ram” ah Bawipa’n a hruai. Kaa ih simthiam lo, thinlung ih ruah banlo ih cuih Ramnuam an thlen hi “lungawipi sawn ding” kan si.\nKan duhthusam vek hmanin kan duat theilo, kan cawm theilo, kan domkaih ban lomi Bawipa’n A mai zoh, enkawl, kilhim dingin a hnenah in hruaisak hai. Bawipa’n in sawng sawn a si.\nLazaras cu leitlun a damlai ahcun milian pai’ rawl tilfuan rori bawhin a sangka kiangah a va to. Uico in a hmaa an liahsak rero. Sinan a thih cun “Vancung Rawleinak Puai” ah vanmi in an hruai (Luka 16:22) a ti. Leitlun ih a phutban lomi a tong thlang.\n(5) Vancung mi thawn an leengza (Heb.12:22): Dr. Billy Graham in zumtu cu kan pianthar ni thokin vancungmi pahnih ciarin in kil, a ti. Kan thihin kan taksa ruangpi sungin kan thlarau a suakih in kiltu vancungmi in Paradis ah an hruai. Cuihhmun ah vanmipi rualin hlarem mawi thawn an rak hmuak. Van siangpahrang fa rori kan sizia kan tep, kan ceen kumkhua thlang ding.. Hallelujah.\n(6) Jesuh an tong, Immanuel in in umpi nan Pathian cu Thlarau a si ruangah mitin kan hmu theilo. Thlarau cu thlarau lawngin a hmu thei. Zumtu in kan thih lawnglawng ah in rundamtu Nunnem Jesuh a hmu thei. Kan duhdawtmi fehciapawl cun an hmu zo, an tong ngah zo.\nZumtu Khristian hmuahhmuah ih kan hngahhlap bik le ton kan hiarbik cu Tuufano Jesuh hmuh le ton ding hi a si. Zumtu thi hmaisasa in an hmu hmaisa, an tong hmaisa a si mai. A fehcia zumtu hmuahhmuah in leiram an manglo, leimi zohman an ngai fawnlo. Curuangah duhdawtmi unau “Mah ngailotu Ngai” kan bansan tum pei.\nMah duhlotu le ngailotu tlangval maw fala simaw ngai rero, kawh rero, ng asir rero, leen rero, thluun rero, hlam rero hi a bangthlak men, a aatthlak men lo sawm? Kanmah khal a reihlan ah kan feh kei kan tongaw ding paam si. Thih phanglo, har manglo, nat theilo riai in kan leengzaa ding. Amen, Amen, Amen\nRIP: Nikhat Ah An Nupa In An Thi, An Nu Cu Naupai Lai A Si\nEvan. Ngun Nei Mang An Kai


Myanmar Election hrangah Internet le Email hmangdan an Zirh | Falam Online Media\nAugust 4, 2020 August 4, 2020 Ni Hnem Sung\t0 Comments\nMyanmar rampi hrilawnak hrangah timlamnak nei in ခရိုင် pali ih Union Election Commission hnaṭuan bawm tu ding pawl cu internet le email hmangdan zirhnak an nei.\nHih zirknak cu Union Election Commission tawlrelnak in tuah mi a siih International IDEA Myanmar le Myanmar Computer Company (MCC) komaw ih zirh mi a si.\nTufangah Meiktila khua ah zirhnak an nei rero lai ih himi zirhaw nakih ṭuanvo neitu Daw Khain Chu Han cun “Union Election Commission bawm dingin MCC le IDEA in khua 330 ih UEC ṭuanvo neitu pawl hnen ah internet le email hmang dan zirh dingin ṭuanvo kan lak.”\nTu ah, Meiktila ခရိုင် ah zirhnak kan nei rero ih khua ṭhen khat ih UEC bawmtu ding mi ṭhenkhat khal hinah an rak zir ve cih. Hih hmun ih zirtu khal an um ih an umnak khua rori ah feh in va zirh ṭul nak hmun khal a um. Tufang cu ခရိုင် pathum ih mipum 12 pawl kan zirh rero. Rampi hrilawnak tluang thei dingin Cyber Security lam khal kan zirh phah a si” tiah The Voice media hnen ah a sim.\nKum 5 ah voi 1 tuah a simi Myanmar rampi hril awnak cu November 8, 2020 ah tuah ding a siih, tu ah, rampi ṭuanvo neitu pawl in a ṭha thei bik le buainak umloten hrilawnak cang suak thei dingin hmalaknak an nei rero a si.\n← Zu inding umlo ruangah Hand Sanitiser Intu an tam, Mipum 16 an thi zo\nChina ram ihsin lut mi Thlacii hmin kan thei suak – USDA →\nChindwin Tipi par ah SAC ralkap le PDF nasaten an Kapaw\nMay 6, 2021 Ni Hnem Sung 0


Pathian Thu Archives - Page 2 of 121 - Chinland Today Media\nThlacamnak sungah Tuam\nJanuary 28 Tlawngkai Nikhat Thlacamnak sungah Tuam Bible Siar Ding: Johan 17:13-26 Curuangah atu le kumkhua in amah ih sungin Pathian a pantu pawl cu a rundam thei a si; ziangahtile kumkhua in a nun ruangah Pathian hnenah a dil sak ringring. – Hebru 7:25 A liam ciami kum thawnghnih, Jesuh leitlun ih a rak tlanlen […]\nby Josephrcmang ·\tJanuary 28, 2013 ·\nJanuary 27 Zarhpi Ni Zo in Thangtthatnak A Co? Bible Siar Ding: 1 Peter 5:1-7 Nan zate in tangdornak thawn thuam aw uhla pakhat le pakhat bawm aw uh. Ziangahtile Ca Thianghlim in, “Mihngal pawl cu Pathian in a dodal ih tangdor mi cu mithmai ttha a pek a si” a ti. -1 Peter 5:5 Academy […]\nby Josephrcmang ·\tJanuary 27, 2013 ·\nJanuary 26 Zarhte Ni Nauhak Vekin Bible Siar Ding: Matthai 18:1-16 Mi tangah a dor ih hih nauhak bangtuk a si mi cu Vancung Uknak sungah a tumbik mi a si. – Matt. 18:4 Vancung Uknak sungah zo si a tumbik? Dungthluntu pawl in Jesuh hnenah hih thusuhnak hi an sut, asinan Jesuh in an hnenah […]\nby Josephrcmang ·\tJanuary 26, 2013 ·\nJanuary 25 Tlawngkai Ninga Thinneem cu Ttawnttai A Si Lo Bible Siar Ding: Matthai 11:25-30 Ka kawn hi phur hnik uh. Kei cu nunneem le tangdornak thinlung nei mi ka si. Ka hnen ihsin zir uhla colhdamnak nan ngah ding. – Matt. 11:29 Kan leilungpi in tangdornak (humility) hi a ngaisang lemlo. Christian pawl sung hmanah, […]\nby Josephrcmang ·\tJanuary 24, 2013 ·\nJanuary 24 Tlawngkai Nili Siangpahrang ih Puithiam Bible Siar Ding: 1 Peter 2:9-12 Nannih cu hril cia miphun, Siangpahrang ih puithiam, miphun thianghlim, Pathian ih miphun bulce nan si. – 1 Peter 2:9 Siangpahrang pawl le puithiam pawl cu dinhmun saang hleice in kan ruat. Annih pawl cun leitlun nunnak ah dinhmun hleice le sinak cuangce […]\nJanuary 23 Tlawngkai Nithum Remdaihnak Tuahtu Bible Siar Ding: Hebru 8:1-6 Kan simmi ih a sawh duhbikmi cu: Vancung Pathian tokham sunglawi vorhlam rori ah a to theitu Puithiam Sang kan nei, timi hi a si. – Hebru 8:1 Jesuh cu vancung ah a to. Himi thu hi thil nasazet tla a bang lemlo men thei, […]\nby Josephrcmang ·\tJanuary 23, 2013 ·\nJanuary 22 Tlawngkai Nihnih Kumkhua Puithiam Bible Siar Ding: Hebru 7:11-28 Jesuh cu kan ttulmi a kimter theitu Puithiam Sang a si. Amah cu a thianghlim mi a si; sualnak le mawhnak a nei lo; misual pawl hnen ihsin ahran tein tthen a si ih van tlunah cawisan a si zo. – Hebru 7:26 Agent pawl […]\nby Josephrcmang ·\tJanuary 21, 2013 ·\nJanuary 21 Tlawngkai Nikhat Ro Comi pawl Bible Siar Ding: Tirh. 20:24-32 Atu cu Pathian ih kilkhawinak le a zaangfahnak thu sungah ka lo ap zo. Amah in a lo tthansoter dingih a minung pawl hrangih a ret ciami thluasuahnak kha a lo pe ding. – Tirh. 20:32 Sungkhat unau kungkaizet le nai awzet mi ih […]\nJanuary 20 Zarhpi Ni Ni Khatkhat Ah Bible Siar Ding: Efesa 1:3-14 Ziang hmuahhmuah hi Pathian Amah ih tumtahmi le ruah ciami vekin a kim ttheh. Khrih thawn kan pehzom awknak thawngin a minung si dingah Pathian in in hril zo; cumi cu Amah ih tumtahmi a si iha hramthok ihsin a rak khaukhih ciami a si. […]\nby Josephrcmang ·\tJanuary 20, 2013 ·\nJanuary 19 Zarhte Ni Amai’ Taa Bible Siar Ding: Hebru 1:1-14 Hih ni netabik lam ahcun kan hnenah A Fapa sungin a sim a si. Cuih A Fapa hmangin Pathian in lei le van a sersiam ih a netnak ah ziang hmuahhmuah nei tthehtu si dingin Amah cu a hril mi a si. – Hebru 1:2 […]\nby Josephrcmang ·\tJanuary 19, 2013 ·


Nunau pawl in an thei lo mi Mipa mizia A dawng lo ding mi in a dawng thei – My News\nNunau pawl in an thei lo mi Mipa mizia A dawng lo ding mi in a dawng thei\nadmin May 24, 2022 Leave a Comment on Nunau pawl in an thei lo mi Mipa mizia A dawng lo ding mi in a dawng thei\nNa tlangval pa kha na pasal ding a si lo men thei, remcang canthi tuah sak hlah aw. nan ngaih zawng awk lai ah cun duhdawtnak par tlanin na lungawi tla si men thei. Mipa khalin nupi vekin a lo hmang duh thei, na nun a lo tisiat tum ruang ah khal a si lo ding, duhdawtnakin a ken tel mi a si, mipa mizia a si ve tlat, asinan a rei vivo ih thil a rak danglam theu mipa thenkhat cu tum hrim hrim mi an um.\nNunau cun na pasal hrang ding mi hnenah lawng na thianghlimnak pe aw cu mi cu na pek thei mi sunglawi bik a si, na pasal hman si lo na tlangvalpa lak ah khan fimkhur aw la a hmeltha maw hmelsia khal a si le na pasal hnen ih na pek thei mi sunglawi bik na thianghlimnak kha a si.\nTunlai thangthar pawlin an theihnghilh theh zo mo si aw, ti hi a awl zet, kumkhua ih a lo kilkhawi tu ding na pasal hrang ih na neih mi sunglawi bik na pe thei lo a si ah cun can a rei vivo ding ih na sir aw vivo ding na pasalin a lo duat pauh leh na neih mi sunglawi bik na hlan thei lo mi khan nangmah leh nangmah kha a lo vawlet leh sal theu ding. A Sinan na fa te hrang ah cun thurawn tha tak na pek thei ding\nThailand Ramri Ah Kawl Ram Mi An Tleih Mi Hna Pawl An Dir Hmun →\n← Tlang CungMi Hriam Tlai Phu Hna Mah Te Uk Nak Nawl NgeihDing Ah Min Aung Hlai He Hna Tlak Nak Minthu Mi Ralkap Phu Lang Ter An Si


Sai Sual Ruangah PDF 2 An Thi – Meifar\nSai Sual Ruangah PDF 2 An Thi\nFebruary 14, 2022 admin Myanmar 0\nMyanmar ramasung buainak ruangah khuasung mi tam zet cu ramlakah an tlanlut ih sahimnak an hawl. Tualsung mipi kilhimtu PDF pawl khal ramlak, tupi sungah umhmun an va khuar ih ramsa sual phunphun an tong ṭheu.\nTanintharyi, Palaw ramsung ih um PDF pawl cu sai sual ruangah hnangamten an um thei lo. PDF ṭuanvo neitu in, “Sai sual cu pakhat lawng a si, asinan himi sai sual ruangah mi pahnih an thi zo. Sai sual ruangah ramlak ih vah suakso khal kan lau thluh” a ti.\nKhuami upa pakhat in, “A hlan ahcun sai fim zet a si. Asinan ramlak ah a tlanlut ih kan hawl hmu thei nawn lo. Ramlak ah aum ringring ih tu’ahcun a sual tuk zo” a ti. Himi ramsung cu KNU ih hmunram a si ih PDF tatzin (4), tatzin (2) le Palaw PDF pawl umhmun an khuar.\nPRDF hruaitu in, “Sai sual hi ramlak ah a vahkual rero, kan thiarawk tik khalah meithal keng a ṭul ringring. Sai sual ih palthatmi ruak zoh tikah a awl lo, a rapthlak tuk. Zan khalah ṭhaten kan itthat thei lo” a ti.\nKum 27 Hnuah A Nupi Neihawk Arak Sawmnak Tlang Parah An Va Kai Ih A Tla That